Саҳобалар ҳаётидан: Муҳаммад ибн Ҳанафийя | Azon.uz - Ахборот-таҳлилий портал\nСаҳобалар ҳаётидан: Муҳаммад ибн Ҳанафийя\n01:00 17.05.2018 442\nУлуғ тобиенлардан бўлган бу зот Али ибн Абу Толиб розияллоҳу анҳунинг ўғли Муҳаммад бўлиб, аҳли байтнинг аъзоси, Имом Ҳасан ва Имом Ҳусайннинг ота бир укаларидир. Расулуллоҳ соллаллоҳу алайҳи ва саллам ҳаётлик чоғларида Ҳазрат Али Расулуллоҳ соллаллоҳу алайҳи ва салламдан сўраган эдилар:\n– Ё Расулуллоҳ! Агар Сиз вафот қилганингиздан кейин фарзандли бўлсам, унга исмингизни қўйиб, кунянгиз билан атасам бўладими?\nУ зот: “Ҳа бўлади”,− дедилар.\nОрадан кунлар ўтди, Расулуллоҳ соллаллоҳу алайҳи ва саллам вафот этдилар. Бир неча ойлар ўтар-ўтмас Ҳазрат Алининг аёллари Фотима онамиз ҳам оламдан ўтадилар.\nҲазрат Али Бани Ҳанифа қабиласидан Хавла бинт Жаъфар исмли аёлга уйландилар. Ундан бир ўғил фарзанд кўрдилар. Исмини Муҳаммад қўйиб, Расулуллоҳнинг кунялари – Абулқосим деб атадилар.\nЛекин одамлар Муҳаммад ибн Ҳанафийя деб чақиришар эди. Кейинчалик тарихда ҳам шу ном билан танилди.\nМуҳаммад ибн Ҳанафийя Абу Бакр Сиддиқ розияллоҳу анҳунинг халифалик муддатининг охирларида туғилди. Отаси Али ибн Абу Толибнинг қарамоғида ўсиб-улғайди, тарбия топди. Отасидан ибодат, зоҳидликни ўрганди. Қувват ва шижоат, фасоҳату-балоғатда ҳам отамерос бўлди. Ҳарбий билим ва бошқа соҳаларда ҳам илғор эди. Тун қоронғуси, одамлар уйқу оғушидаги паллада ибодатда қойим бўлар эди. Икки акаси Имом Ҳасан ва Имом Ҳусайнларга юксак ҳурматда бўлар эди. Баъзан отаси Муҳаммадга акаларига қарганда оғирроқ вазифа топширар, у эса тараддудланмай гўзал равишда топшириқни бажарар эди. Одамлар Муҳаммадга: “Нега отанг акаларинга эмас, балки сенга оғир топшириқларни буюради?” − деб сўрашганида, у: “Чунки акаларим отамнинг икки кўзи, мен эса қўли вазифасини бажараман. Ахир кўзини қўли билан ҳимоя қилади-да!” деб гўзал фосоҳат билан жавоб берарди.\nАли ибн Абу Толиб билан Муовия ўрталарида бўлиб ўтган Сиффин жангида Муҳаммад ибн Ҳанафийя отасининг байроғини кўтарар эди. Қизғин уруш пайти бир воқеа рўй берди. Муҳаммад ибн Ҳанафийя ҳикоя қилиб беради: “Сиффинда биз Муовия аскарлари билан тўқнаш келиб, жанг қизиб бораётганида, биздан ҳам улардан ҳам бирор тирик жон қолмаса керак, деб ишнинг хавфи ва хатарини ўйлаб турсам, тўсатдан бир овозни эшитиб қолдим:\n‒ Ҳой мусулмонлар! Аллоҳдан қўрқинглар! Аллоҳдан қўрқинглар! Ҳой мусулмонлар! Аёллар ва болаларга ким қарайди?! Дин ва обрўни ким ҳимоя қилади?! Ташқи ғанимга ким қарши туради?! Ҳой мусулмонлар, Аллоҳдан қўрқинглар! Мусулмонни қонини тўкманг!\nШу воқеадан бошлаб мусулмонга қарши қурол кўтармайман деб аҳд қилдим”.\nВақтлар ўтиб бошқарув Муовия ибн Абу Суфён розияллоҳу анҳунинг қўлига ўтди. Муҳаммад ибн Ҳанфийя бошлиққа ҳар қандай вазиятда итоат қилар, Муовия розияллоҳу анҳу ҳам Муҳаммад ибн Ҳанафийяга қаттиқ ишонар, ўзининг ҳузурига таклиф қилиб турар эди.\nРум подшоси Муовия розияллоҳу анҳуга мактуб ёзди. Мактубда: “Бизда подшолар бир-бирларига ажойиб нарсаларни тортиқ қилиб турадилар, мамлакатларидаги қизиқ нарсаларда беллашиб турадилар, биз ҳам орамизда шундай нарсалар ўтказсак нима дейсиз?” деб ёзилганди. Муовия бунга рози бўлдилар.\nРум подшоси ўз паҳлавонларидан иккитасини жўнатди. Бири ўта новча, йўғон ва бақувват, иккинчиси эса йиртқичлардек кучли паҳлавон эди. Булар билан бир хат бериб юборди, унда: “Мамлакатингда новчалик ва кучлиликда буларга тенг келадигани борми?” деб айтилганди. Шунда Муовия розияллоҳу анҳу Амр ибн Осга: “Анави новчасига тенг келиб, керак бўлса ундан ўтадиганини топдим, у Қайс ибн Саъд ибн Убода. Аммо кучлисига келсак, нима дейсан?”\nАмр ибн Ос эса “Бунга бас келадиган иккитаси бор-ку, лекин улар сиздан узоқда. Бири Муҳаммад ибн Ҳанафийя ва Абдуллоҳ ибн Зубайр”,‒ деди. Муовия айтди: “Муҳаммад ибн Ҳанафийя узоқда эмас”.\nАмр ибн Ос: “Лекин шундай обрў-эътиборли киши ҳаммани олдида румлик бир киши билан беллашишга рози бўлади деб ўйлайсизми?” − деди.\nМуовия: “Ҳа, агар Муҳаммад ибн Ҳанафийя Исломга шараф келтирадиган бундай ва бундан ортиқроқ ишни кўрса албатта рози бўлади”, − деди.\nСўнг Муовия Қайс ибн Саъд ва Муҳаммад ибн Ҳанафийяни чақиртиди. Кенгаш йиғилгач, Қайс ибн Саъд кийимини ечиб, румлик рақибга отди-да, уни кийишга буюрди. У кийганди унга катта келди. Одамлар кулиб юборди.\nЭнди Муҳаммад ибн Ҳанафийяга навбат келганди. У киши ҳам рақибини бир зумда ерга ағнатди. Шундай қилиб икки румлик мағлубият билан, юртларига қайтдилар.\nКунлар ўтиб борар, Муовия розияллоҳу анҳу, Язид ва Марвон ибн Ҳакамлар вафот этганларидан сўнг мусулмонлар ўртасида яна фитналар, қирғинбарот урушлар бошланди. Муҳаммад ибн Ҳанафийя эса бу фитналардан ўзини олиб қочар, мусулмоннинг қони тўкилишига асло рози бўлмас эди. Натижада кўп қийинчиликларга дуч келди, лекин сабр-бардош билан уларни енгиб ўтди.\nМуҳаммад ибн Ҳанафийя ўзининг ибодатлари ва юксак ахлоқлари билан ўрнак бўлиш ила кифояланмай, балки доимо одамларга илм улашиб ва яхшиликка чақирар эди. Ҳадисларни кўпинча отаси Ҳазрат Алидан ривоят қилади.\nМуҳаммад ибн Ҳанафийядан ривоят қилинади, у киши отасидан, у (Али ибн абу Толиб) розияллоҳу анҳу айтади: Расулуллоҳ соллаллоҳу алайҳи ва саллам айтдилар: “Намознинг калити покликдир, унинг (дунёвий ишларни) ҳаром қилишлиги такбирдир ва ҳалол қилишлиги саломдир”.\nМуҳаммад ибн Ҳанафийя розияллоҳу анҳу ҳижрий сананинг саксон бирида Мадина мунавварада вафот этади. Жанозасини Мадинанинг волийси Абон ибн Усмон ўқиди. Бақиъ қабристонига дафн қилинган.\nМуҳаммад Яҳёхон Муҳаммадхон ўғли,\nХожа Бухорий ўрта махсус Ислом билим юрти мударриси.


табий илмлар - Parstoday\nоктябр 24, 2019 16:11\nГарварднинг бир гуруҳ олимлари ДНКни янги усул билан қандай тузатиш кераклигини билиб олдилар.Биологлар «дастлабки таҳрирлаш» деб номланган усулни кашф қилишди — унинг ёрдамида ирсий йўл билан юққан зарарли мутацияларнинг 89 фоиз қисмидан халос бўлиш мумкин.\nФизика илмида олималарнинг ӯрни\nоктябр 06, 2018 20:22\nФОРС ахборот агентлиги илмий бӯлими берган хабарига кӯра, физика дунёси зукко олимларнингш сай- ҳаракати билан кӯплаб муваффақиятларни қӯлга киритган. Бу ютуқларда олималарнинг роли ниҳоятда катта.\nҚариликнинг олдини оладиган табиий унсур\nоктябр 04, 2018 14:36\nОлимларнинг илмий тадқиқотлари шуни кӯрсатадиким, мева ва сабзавотдаги “фисетин” моддаси зарарланган ҳужайраларни ажратиш йӯли билан саломатликни яхшилаш ва организмнинг қариш жараёни олдини олишга сабаб бӯлади.\nНобел муқофотини қозонган энг кекса олим\nоктябр 04, 2018 14:16\nАмериканинг 96 ёшли фуқароси Артур Эшкин Нобел мукофотини қӯлга киритган энг кекса олим ҳисобланади.\nҚулоғи оғирликни кислород терапияси билан даволаш\nоктябр 03, 2018 15:23\nЖанубий Корея Университети мутахассислари олиб борган тадқиқотлардан маълум бӯлишича, қулоғи оғирликни кислород терапияси билан ҳам даволаб бӯлади.\nХосиятли мевалар билан озиш усули\nоктябр 03, 2018 14:02\nТропик минтақалар хосиятли меваларидан бири манго бӯлиб, у саломатлик ва гӯзалликка ижобий таъсир етказади.\nОлимлар қайта ёшариш сирини кашф этишди\nсентябр 29, 2018 14:53\nАлабама Университети мутахассислари синовдаги сичқонлар ҳужайра митохондрияларини қувватлаш ёрдамида қариш жараёни, яъни соч тӯкилиши, терига ажин тушиши ва соч оқаришини секинлаштиришга муваффақ бӯлишди.\nЭронлик олим мия тӯлқинлари рамзларини шарҳлади\nсентябр 27, 2018 19:03\nЭронлик олим Марям Шоначи томонидан ихтиро этилган ускуна ёрдамида мия тӯлқинларини шарҳлаш имкони вужудга келади. Бу мослама ёрдамида беморларнинг руҳий ҳолати қай даражада эканлиги ва шунга биноан амал қилишларини аниқлаш мумкин.\nГен терапияси ӯлимга олиб борадиган касалликларни даволашда самарали усулдир\nсентябр 27, 2018 18:03\nКембридж Университети мутахассислари митохондриал ва ирсий касалликларни даволаш учун генларни модификация қилувчи асбоб ихтиро этишди.\nУйқусизликнинг даҳшатли офат эканлигини биласизми?\nсентябр 25, 2018 17:42\nЎтказилган янги тадқиқотлар асосида маълум бўлишича, агар инсон керакли даражада ухламаса, унинг мияси ўзининг бир бўлагини ейишни бошлайди. Бу тадқиқот аввалида сичқонларда синалди.


Қирғизистонда турк махсус хизматлари қирғиз фуқаросини олиб чиқиб кетгани можарога сабаб бўлди\nҚирғизистон парламенти депутатлари қирғиз-турк лицейлари тармоғи “Сапат” раҳбари Ўрхан Инанданинг турк махсус хизматлари томонидан ўғирланиши сабабли мамлакат чегара хизмати раиси Уларбек Шаршеевнинг истеъфосини талаб қилишди.\nАсли туркиялик бўлган Ўрхан Инанда Қирғизистонда охирги 25 йил давомида фаолият юритиб келган. У 31 май куни Бишкекда изсиз йўқолган. Унинг рафиқаси мамлакат президенти Садир Жапаровга турмуш ўртоғини топишда ёрдам сўраб мурожаат қилган.\nМаълумотларга кўра, Инандани топиш учун катта куч ташланган. Жумладан, 10 мингдан кўпроқ объект текшириб чиқилган.\nБу орада 5 июлда Туркия президенти Ражаб Тоййиб Эрдўған Инанда махсус операция натижасида ушланиб, Туркияга олиб келинганини маълум қилган. Эрдўғаннинг таъкидлашича, Инанда Туркияда террорчи ташкилот деб тан олинган FETO раҳбарларидан бири бўлган.\nУшбу ҳодиса юзасидан қирғиз депутатларида хорижий разведка агентлари қандай қилиб Қирғизистон ҳудудига киргани ва ҳеч қандай қаршиликсиз мамлакат фуқаросини олиб чиқиб кета олгани борасида савол туғилган.\n“Нима учун бу ерда ўтирибсиз? Нима учун истеъфога кетмаяпсиз? Хорижий махсус хизматлар қандай қилиб мамлакатга кириб, бир одамни олиб чиқиб кетди? Бу давлатга хиёнат билан баробар. Сиз бу учун жавоб беришингиз лозим!” деб юзланган Шаршеевга депутатлардан бири Жанар Акаев.\nЯна бир депутат Абдуваҳоб Нурбаев Давлат миллий хавфсизлик қўмитаси вакилларига юзланиб, улар ўз ишларини уддалай олишмаганини айтган.\nҚирғизистон ушбу ҳодиса юзасидан Туркия элчиси Аҳмет Содиқ Доганга норозилик нотаси билдириб, Анқаранинг бу хатти-ҳаракатлари номақбуллигини, чунки халқаро ҳуқуқ меъёрларини қўпол бузишини айтган.\nЎз навбатида, Қирғизистон ташқи ишлар вазирлиги Инандани республикага қайтариш учун барча саъй-ҳаракатларни амалга оширишга ваъда берган.


ЎзА - Муваффақиятли стартап яратиш сири\nМуваффақиятли стартап яратиш сири\n26.12.2017 21:15 Чоп этиш версияси\nТошкент шаҳридаги Инҳа университетида беларуслик мутахассислар иштирокида ташкил этилган семинар шу мавзуга бағишланди. Унда ғояларни муваффақиятли стартапга айлантиришнинг асосий босқичлари, АТ-лойиҳаларни ишлаб чиқиш ва амалга ошириш масалалари муҳокама этилди.\nТадбирда Ўзбекистон Республикаси Ахборот технологиялари ва коммуникацияларини ривожлантириш вазирлиги, Беларусь давлат информатика ва радиоэлектроника университети, Тошкентдаги Инҳа университети талабалари ва ўқитувчилари, журналистлар иштирок этди.\nИнновациялар иқтисодиётни диверсификация қилиш ва рақобатбардошлилигини оширишда ҳал қилувчи аҳамиятга эга экани қайд этилди. Кичик фирмалар ва ҳозирда Ўзбекистонда шиддат билан ривожланиб бораётган стартаплар уларни ҳаракатга келтирувчи асосий куч ҳисобланади. Инновация технологияларини ишлаб чиқиш ва жорий этиш барқарор ва мунтазам иқтисодий ривожланишнинг муҳим шартларидан биридир. Заиф ва яшашга яроқсиз ташаббуслардан воз кечиш учун стартапчилар илк босқичларданоқ ўз ғояларига жиддий талаб қўйиши зарур. Бунинг учун имкониятлар ва лойиҳа истиқболларини аниқлаш имконини берувчи яхлит мезонлар тизими мавжуд.\nСеминарда стартаплар фаолиятини ташкил қилиш, ходимлар танлаш, рағбатлантириш, шунингдек, ғоя ёки маҳсулотнинг сўнгги кўриниши ҳақида сўз юритилди. Тингловчиларда, айниқса, фаолиятини энди бошлаётган тадбиркорлар томонидан йўл қўйиладиган, ҳатто энг яхши инновацион ғоя билан ҳам муваффақиятсизликка учраш мумкин бўлган хатолар ҳақидаги маъруза алоҳида қизиқиш уйғотди.\nБундан ташқари, тадбир иштирокчилари томонидан инновацион ишланмалар яратишга ихтисослашган стартаплар илмий тадқиқотини амалга оширишнинг ўзига хосликлари ва тўсиқлари муҳокама қилинди, стартаплар ривожланиши учун молиявий маблағ жалб этишнинг турли йўл ва усуллари, шунингдек, лойиҳаларни амалга ошириш учун йирик АТ-корхоналар билан ҳамкорлик қилиш имкониятлари тақдим этилди.


Колбаев сафдошлари криминал авторитет билан алоқаси йўқлигини билдирмоқда | ҚИРҒИЗИСТОН ЯНГИЛИКЛАРИ\nКолбаев сафдошлари криминал авторитет билан алоқаси йўқлигини билдирмоқда\nБиринчи май район судида сўроқ қилинган Қамчи Колбаев сафдошлари криминал авторитет билан алоқадор эканини рад этди.\nМаҳкамада сўроқ қилинган Колбаевнинг барча сафдошлари: Махмутжан Именахунов, Адилет Касенов ва Чингиз Жумагулов авторитет билан таниш эмаслигини ёки у билан алоқаси бўлмаганини билдирди.\nИменахунов маҳкамада Колбаев билан таниш эмаслигини айтиб, уни қамоқда бир-икки марта кўрганини билдирди.\n«Колбаев гуруҳига алоқам йўқ», — деди у.\nБироқ, айблов талқинига кўра, айнан Именахунов Колбаев жиноий тўдаси ғазначиси бўлган.\n«Жиноят олами ғазначиси» ва Иссиқкўлга «қаровчи» қатори машҳур Ксенов авторитет Колбаевни танишини бироқ у билан алоқаси йўқлигини билдирди.\n«Ҳа танийман. Мен уни ҳурматли, раҳимдил ва саҳий инсон қатори биламан», — деди у Колбаев ҳақида билдирувида.\n«Колбаев жиноий тўдаси фаоли» қатори айбланган Чингиз Жумагулов ҳам ҳудди шунингдек кўрсатмаларни берди.\nАввалги мақолаАтаханов куч тизимлари вице-премьери лавозими тарк этди\nНавбатдаги мақолаЎшда кўприк қурилиши 1 июл куни бошланади


Буюк Британия бош вазири Тони Блэр Афғонистон президенти Ҳомид Карзай билан учрашувда британиялик аскарлар Афғонистонга қанча керак бўлса, шунча ёрдам беришини билдирди.\n18 январ 2021, Тошкент вақти: 22:09\nМузокаралардан сўнг ўтазилган матбуот анжуманида у НАТО кучларини Афғонистонда ўз бурчларини сидқидилдан адо этишга чақирди. Бироз аввал Т.Блэр Афғонистоннинг Ҳилманд вилоятида британиялик аскарлар билан учрашди.\n“Мана шу саҳронинг ажойиб бир ўлкасида, 21-аср бошида дунё хавфсизлигининг келажаги барпо этилажак!!! Сиз эса шу машшақатли ишни қилмоқдасиз. Шунинг учун сиз ва қилаётган ишингиз қадрлидир”, - деди Т.Блэр.\nАйни пайтда Афғонистонда британиялик 5 мингга яқин ҳарбий хизмат қилмоқда.


XXIII Қишки олимпиада ўйинлари ниҳоясига етди\nЎтган ҳафта сўнггида Пхенчхандаги Қишки Олимпиада ўйинларига якун ясалди. Аввал таъкидлаганимиздек ушбу олимпиада мустақилликка эришганимиздан буён қатнашаётган 7-мусобақамиз. Мусобақанинг дастлабки кунидан фристайлчимиз Юлия Галишева ҳисобимизга ягона соврин – бронза олиб келганди.\nУшбу мусобақада мамлакатимиз умумжамоа ҳисобида 28-ўриндан жой олди. Норвегия 14та олтин, 14та кумуш, 11та бронзани қўлга киритиб, умумжамоа ҳисобида мусобақанинг биринчи поғонасига кўтарилди. Ҳисобида 14та олтин, 10та кумуш, 7та бронзаси бор Германия иккинчи ўринни, канадаликлар 11та олтин, 8та кумуш, 10та бронза билан учинчи ўринни эгаллашди.\nЭслатиб ўтамиз, навбатдаги Қишки Олимпиада ўйинлари 2022 йили Хитойда ўтказилади.\nШоҳбоз ИРИСМАТОВ, 2018-02-27, 10:25 165


Жигар — танамиздаги энг катта без. Унинг вазифаси — вужудимизни заҳарли ва зарарли моддалардан тозалаш. Мазкур аъзонинг муҳим хусусияти шундаки, у тикланиш қобилиятига эга. Маълумки, жигарнинг ярмини кесиб ташлаганда ҳам, муайян вақтдан сўнг у тўлиқ тикланади. Унинг бундай қобилияти бўлмаганида ўсмирлик давридаёқ организмимиздаги токсинларни чиқаролмай қоларди. Натижада бунчалик умр кўрмаган бўлардик.\nБироқ ёш ўтган сари жигарнинг тикланиш қобилияти секинлашади. Шу боис бутун умр тонналаб зарарли таом ва ичимликларни ўзидан ўтказувчи ушбу аъзонинг қадрига етиш керак. Бунинг учун зарарли одатларни ташлаш ва, албатта, таомномани қайтадан тузиб чиқиш лозим. Қуйида жигарни сақлашга ва тикланишига ёрдам берадиган маҳсулотлар ҳақида маълумотлар келтирилган.\nУшбу илдиз том маънода барча дардлар учун дори саналади. У организмдан зарарли моддаларни чиқариб юборади ва қон айланишини яхшилайди. Занжабил гепатит, гепатоз каби жигар касалликлари хавфини камайтириши илмий исботланган.\nЭкзотик маҳсулот таркибидаги кислота зарарли моддаларни бирлаштириб, организмдан чиқариб юборади. Бундан ташқари, у бир қатор аъзоларга фойдали. Негаки, фойдали моддаларга бой.\nҚизил сабзавот таркибида ўсимлик крахмали бўлиб, у жигар учун ниҳоятда зарур. Жигар ҳужайраларининг тезроқ бўлинишига, яъни жигарнинг тезроқ тикланишига ёрдам беради.\nУшбу сабзавот таркибида А, В, Е, Р, С витаминлари мавжуд. Ундан турли тиббий дори-дармонлар тайёрланади. Доридан кўра сабзавот сифатида истеъмол қилган маъқул. Чунки у жигар ҳужайраларининг тикланишида энг самарали маҳсулот саналади.\nОддий кунгабоқар ёғи ўрнига зайтун ёғидан фойдаланиш тавсия этилади. Негаки, у организм учун жуда фойдали. Зайтун ёғи нафақат таом, балки биз нафас оладиган ҳаво орқали вужудимизга кирадиган зарарли моддаларни организмимиздан чиқариб юборади.\nМазкур сабзавот турли парҳезларда тавсия этилади. Уни хоҳлаган кўринишда истеъмол қилиш мумкин. Негаки, енгил маҳсулот ҳисобланади, яъни жигаримизни зўриқтириб қўймайди. Қовоқни таомномага киритсангиз, кўп овқат еб қўйиш, ёғли таомлар тановул қилиш, чекиш, алкоголь истеъмол қилиш каби зарарли одатлардан халос бўласиз. “Замин” янгиликларини “Инстаграм”да кузатиб боринг


10:40 / 11.05.2019 1403 pdf Ўқиш режими + -\nЖавоб: Йўқ, дуруст бўлмайди. Рўза субҳи содиқдан қуёш ботгунча Аллоҳ таолога қурбат ҳосил қилиш ниятида еб-ичиш ва жимоъ қилишни тарк қилишдир. Киши ҳали субҳи содиқ кирмади, деган ўйда саҳарлик қилсаю, субҳи содиқ кириб бўлган бўлса ёки қуёш ботиб бўлди, деган хаёлда ифторлик қилиб юборсаю, қуёш ҳали ботмаган бўлса, унинг зиммасига ўша кун рўзасининг қазоси лозим бўлади, каффорат эмас.\nЖавоб: Ояти каримада саҳарлик борасида келган «оқ ип билан қора ип» жумласида одамлар ўйлаганидек ҳақиқий оқ ва қора иплар эмас, балки «кун билан тун» назарда тутилган. Бир саҳобий бу ҳақда сўраганида Расулуллоҳ соллаллоҳу алайҳи васаллам оятдаги оқ ва қора ипдан мурод ҳақиқий оқ ва қора ип эмас, балки кун билан тун эканини айтганлар.\n10:00 / 11.05.2019 1127\n15:00 / 11.05.2019 745\n2254 19:02 / 30.11.2018\nЖума куни Духон сурасин ўқиш\nАбу Ҳурайра розияллоҳу анҳудан ривоят қилинади.Расулуллоҳ соллаллоҳу алайҳи васаллам .Ким жума кечаси .Ҳо мим, ndash .Духон,ни қироат қилса, мағфират қилинади,, ndash давоми...\n665 10:00 / 24.05.2019\n671 11:05 / 03.11.2019\n1662 09:44 / 24.10.2018


Qalampir.uz | “Реал”нинг 7-рақамли футболчиси “Арсенал”га ўтади\n“Реал”нинг 7-рақамли футболчиси “Арсенал”га ўтади\nСпорт\t10 Июль 16:18 1389\nМадриднинг “Реал” клуби ҳужумчиси Мариано Диас яқин вақтлар ичида Лондоннинг “Арсенал” клубига ўтиши мумкин.\nЎтган мавсум аввалида “Лион” клубидан Мадридга кўчиб ўтган футболчи “Реал” асосий таркибидан муқим жой эгаллай олмади. Қолаверса, “қироллик клуби” жорий трансфер вақтида жамоанинг ҳужумдаги чизиғини етарлича кучайтира оладиган футболчиларни харид қилди. Шу сабабдан Зидан янги мавсумда ҳам Диасга етарли даражадаги ўйин амалиётини вада қила олмаслиги мумкин.\n“Реал” футболчи учун етарли даражадаги маблағни бера оладиган клуб билан музокараларга киришишга тайёр. “Арсенал” эса Мадрид тарбияланувчиси учун 20 млн евро таклиф қилмоқда. Бунга испан клубининг муносабати ҳали эълон қилинмади.\nМаълумот учун, Мариано Диас ўтган мавсумда “Реал” таркибида 19 ўйинда иштирок этиб, рақиблари дарвозасини 4 бор ишғол этган эди.\nАввалроқ, "Арсенал" клуби ўз футболчиси Месут Ўзилни Туркиянинг "Фенербахчи" клубига сотмоқчи эканлиги ҳақида хабарлар чиққан эди.\nРеал Арсенал Мариано Диас


Пермь: икки ироқлик талаба отишма пайти жасорат кўрсатди | Azon.uz - Ахборот-таҳлилий портал\nПермь: икки ироқлик талаба отишма пайти жасорат кўрсатди\n4037 11:25 24.09.2021\nРоссиянинг Пермь шаҳрида бир талабанинг университетда отишма уюштиргани ва унда бир неча кишининг ҳалок бўлгани ҳақида хабар берган эдик.\nЎша қўрқинчли соатларда ўзини йўқотиб қўймай икки ироқлик мусулмон йигит бошқаларга ёрдам берганлиги ҳақида хабарлар пайдо бўлди. Уларнинг исми Ашраф Розиқ ва Абдулла Убайд экан. Отишма бошланганда Ашраф Розиқ қўрқиб йиқилган қизнинг ўрнидан туришига ёрдам берган, уни хавфсиз жойга олиб борган. Кейин у оёғидан яраланган бошқа одамни кўриб, ўз кийими билан унинг жароҳатини боғлаган ва “тез ёрдам” чақирган. Фақат шундан кейингина у дўсти Абдулла ҳам яраланганини билиб қолган.\nДарслар орасидаги танаффусда Абдулла Убайд фаввора ёнида турган вақтда тўсатдан ўқ овозлари эшитилган. У ўйланмасдан ўз танаси билан ёнида турган қизни ҳимоя қилган. Ўқлар унинг иккала оёғига теккан. Йигит ҳозир касалхонада. Розиқ унга ҳам “тез ёрдам” чақирган.\nПерм ироқлик отишма жасорат талаба Махсус\nПермдаги отишма қурбонлари орасида Ўзбекистон фуқаролари йўқ\n779 17:21 20.09.2021


Дзюдо бўйича Осиё чемпионати якунланди. Ўзбекистон умумий ҳисобда иккинчи - EFFECT.UZ\nДзюдо бўйича Осиё чемпионати якунланди. Ўзбекистон умумий ҳисобда иккинчи\n. 10:00 | 09.04.2021\nБишкек шаҳрида ўтказилаётган дзюдо бўйича Осиё-Океания чемпионатида финал беллашувлари якунига етмоқда. Кеча Ўзбекистон терма жамоасининг 3 нафар дзюдочиси кечки дастурда ўз иштирокларини якунлашди.\nДастлаб -90 кг вазн тоифасининг финалида Давлат Бобонов япониялик Соичиро Мукаига қарши баҳс ўтказиб, қўшимча вақтда ғалаба қозонди ва олтин медаль соҳибига айланди. Бу билан Ўзбекистоннинг 2020 йилдаги энг яхши спортчиси ўз титуллари орасига қитъа чемпионлигини ҳам қўшиб қўйди.\nШундан сўнг, -100 кг вазн тоифасидаги полвонлар татамига кўтарилди. Ушбу вазннинг биринчи беллашувида Музаффарбек Тўрабоев БАА вакили Иван Ремаренкони қисқа сониялар ичида мағлуб этишга муваффақ бўлди. Ушбу вазн финалида япониялик Аарон Волф билан курашган Муҳаммадкарим Хуррамов эса қўшимча дақиқаларда имкониятни бой бериб қўйди.\nШу тариқа жамоамиз Осиё-Океания чемпионатини 3 та олтин, 2 та кумуш ва 5 та бронза медаллари билан якунлади. Бу билан жамоамиз қитъа чемпионатини умумжамоа ҳисобида Жанубий Кореядан сўнг иккинчи ўринда якунлайдиган бўлди.\nРегламентга кўра, мухлисларни бугун 9 апрель куни терма жамоалар ўртасидаги беллашувлар кутиб турибди. Вакилларимиз ушбу дастурни туркманистонлик дзюдочиларга қарши бошлашади. Кейинги босқичдаги риақиб эса, Жанубий Кореа терма жамоаси.\nМаълумот учун, жамоавий баҳсларда дзюдочилар (эркаклар ва аёллар) +70, +90, -57, -73, -70 ҳамда -90 кг вазн тоифаларида ўзаро беллашадилар.\nTeglar:Аарон Волф, Давлат Бобонов, Дзюдо, Музаффарбек Тўрабоев, Муҳаммадкарим Хуррамов, Осиё-Океания чемпионати, Соичиро Мукаи\nРоссия Aрктикада ҳарбий қурилиш билан шуғулланмоқда\n“Катта дубулға” турнирининг иккинчи кунида иккита медаль қўлга киритилди\nДзюдо: “Ҳумо арена”да “Катта дубулға” турнири бошланди. Етакчи спортчимиз мағлубиятга учради


Фурқат ижоди муаммолари - 20\nHome icon Бош саҳифа»Кутубхона»Мақолалар»Фурқат ижоди муаммолари - 20\n21 дан 29 сахифа\nФурқат ижодида ишқ мавзуси (Н. Холматова)\nМиллий уйғониш даври ўзбек адабиётида ўзининг ижоди билан катта ўрин тутган ижодкорлардан бири Зокиржон Холмуҳаммад ўғли Фурқатдир. Шоир ўз ижоди давомида кўплаб лирик шеърлар, ғазаллар мухаммаслар, мусаддаслар яратди. Ҳижрон изтироблари барқ урган шеърий мактублар ҳам аҳамиятли. Шоир ўзбек адабиётида ҳаётий лириканинг ривожланишига баракали ҳисса қўшган ижодкордир.\nФурқат ўзи яратган асарларининг мазмуни ва жанр хусусиятлари ҳақида сўзлаб: “Ишқ тавсифи ва ҳусн таърифида ғазал машқ айлаб ва гоҳи қадимий шуаролар девонларидан бир шўх ғазални топиб анга ҳар қайсимиз алоҳида мухаммас “боғлар эдик” , - деб ёзади.\nЛирика шоир ижодий меросида ҳажман катта.\nФурқат ижодида ғазаллар кўп ўрин эгаллайди. Унинг юксак бадиий даражага кўтарилган ғазаллари маълумки, уларнинг ҳар бир байти бир бадиий кашфиётдир. У шоирона тафсиллар билан иш кўриш, ҳар бир байтда, янги фикр ифодаланиши Фурқат ғазалларининг фазилатидир. Шоирнинг айрим ғазалларида маъшуқа ташқи сиймосининг сеҳрли тасвири берилади.\nФурқат лирикасининг табиатини, ундаги етакчи йўналишларни белгилашда ундаги етакчи йўналишларни белгилашда “Қасида айғил ўшал дилдорға” деб бошланадиган ғазал алоҳида ўрин тутади. Ушбу ғазалдаги ишқ фақат мажозийгина бўлмай, илоҳий хусусиятга ҳам эгадир.\n“Қасида, айғил ўшал дилдорға,\nБир тараҳҳум айласун мен зорға”\nШоир иккинчи байтда у маъшуқанинг раҳм-шафқатига зор эканини ёзади.\nТушти савдойи жудолиғ бошима\nЮрмишам расво бўлуб бозорға”\nЖуда содда сўзлардан иборат бўлган бу мисраларда теран мазмун яширинган. Чунончи, “савдойи жодолиғ” сўзлар Оллоҳдан айрилиқни “бозор” эса дунёни англатади. Бу жудоликка ошиқ расволиги сабабдир.\nЯратгандан жудолик ошиқ “расво”лигига сабабдир, деган хулосага келади. Кейинги байтда шоир ўз ҳолатини ўзгалар назари билан баҳолайди. Шоир ўз ғазалларининг мавзуси, характери ва мақсади ҳақида сўз юритар экан, қуйида мисраларни ёзишга ҳақли эди.\nЭй муҳаббат аҳли рамзи ишқ фаҳм айлай десанг,\nЁзилган куни жигардин, Фурқат, ашъоримга боқ.\nФурқатнинг лирик шеърларида ҳаёт ва унга муҳаббат жўшқинлик билан суғорилган\nУ “Ул қаро кўз...”, “Сўрмадинг кўзлар қаро”, “Юзларингдин шарм этиб”, “Бир қамар сиймони кўрдим”, “Фасли гулдур”, “Чиройлик”, “Истар кўнгул” каби шеърларида ҳароратли ошиқ, гўзал маҳбуба образларини яратган.\nШоир лирикасига хос энг яхши жиҳатлар унинг “Чаман саҳнида дерлар сарв бирла ёсуман нозик” сатри билан бошланган ғазалида ҳам кўринади.\nМазкур шеърда маъшуқанинг фақат бир сифати – нозиклиги тасвирланади. Шоир ташқи томонни кўрсатиш лозим бўлган восита ёрдамида маъшуқанинг ички дунёсини акс эттиради. У маъшуқа нозиклигини сарв билан қиёслайди.\nКийими юпқалигини гул нозиклигига ўхшатади. Ғазалнинг тўртинчи байтида бевосита маъшуқанинг ўзидаги бир дунё нозикликларини кўрсатишга бағишланади.\n“Камолингдин ҳаловат топмоғи жонларни ондинким,\nДаҳон нозик, забон нозик, ки лаб нозик, сухан нозик”\nШоир кейинги байтларда қашу кўзнинг бир-бирига монандлигини гўзал воситалар орқали ифода этади.\nШоирнинг “Кошки” ғазали муҳаббат мавзусидаги бошқа шеърларига қараганда анча умидбахш асарлардан. Бу асарда ёрдан нолимоқ эмас, у берган азобларни санамоқчи ҳам эмас, балки хаёлан бўлса ҳам, ёр билан ҳаёт кечириш мумкин бўлган фарахбахш лаҳзаларни акс эттиради,\n“Кошки бир ерда бўлсак эрди жонон иккимиз\nКўзи шум ағёрлардин анда пинҳон иккимиз”\nШоирнинг бу шеъри олдинги шеърларидан фарқи бўлиб, даврон маъшуқага ҳам вафо қилмайди. Шунинг учун ҳам давр келтирган жафолардан қутилиш ҳар иккови учун ҳам заруриятдир.\n“Ҳар замон даврон жафосидин қилибон бода нўш\nМастликдин айласак қайғуни яксон иккимиз” (82-бет)\nШоир тасвирни маромида беради, унинг ҳаётийлигига кўпроқ эътибор бергани кўринади. Фурқат мазкур шеъри билан сўз санъаткори эканини яққол кўрсатди.\nФурқат “Ул қаро кўз...”деб бошланадиган ғазали тасвир маҳорати жиҳатидан шоирнинг энг сара асарлари қаторидан ўрин олган. Ғазалда шоир севги билан боғлиқ ҳолда ижтимоий масалаларни ҳам куйлайди. Ғазалнинг дастлабки бандларида гўзал ёр суврати, унинг қора кўзлари тавсифи билан бошланади. Бу гўзалнинг қора кўзларига сурма тортмоқлик не хожат. Улар шундай ҳам қоп-қора. Гўзалнинг кўзлари тасвири кейинги байтда ҳам давом эттирилади. Шу ўринда шоир кам қўллайдиган истиорадан фойдаланганлигини кўриш мумкин.\nИккала кўзнинг қоралиги туфайли шоир уларни қора ҳинду болага ўхшатади. Сўнг қайрилма қошлар тасвири берилади. Гўёки, икки ҳинду болалар ёнма-ён туриб ёй тортмоқдалар.\nУл қаро кўз кўзларига сурма бежо тортадур.\nБалки ундин даҳр эли ортиқча ғавғо тортадур,\nҚошлари остида гўё икки фатан кўзлари\nИкки қошу баччадурким, ёндошиб ё тортадур\nШеърдаги образлар тизимининг бир-биридан келиб чиқиши ва бир-бирини тақозо этиши ажойиб бадиийлик ҳосил қилган.\nШоир тажниси сўз имкониятларидан усталик билан фойдаланади.\nФурқат анъаналарни янги босқичга кўтара олди ва шу билан ҳам лирик истеъдодини юқори босқичга кўтара олди. Мазкур шеърда маъшуқанинг фақат бир сифати-нозиклиги тасвир этилади.\nФурқат ўз ватанини гоҳ мўъжизали санамга, гоҳ қаердадир топталган меҳрибон ёрга ўхшатади.\nШоир моҳир рассом сингари ранглар уйғунлигига алоҳида эътибор беради. Кўз қош тасвиридан сўнг қора зулфингни таърифини беради. Шеърга Юсуф ва Зулайҳо образларини киритади.\nНе билур Юсуфни, нозу ҳусн ила мағрурдур,\nУл қадарким ишқ дардини Зулайҳо тортадур.\nКелтирилган байтда, шоир гўзалнинг ҳусну жамолини, қошу кўзларини таърифлашдан севги, ноз, дард мавзуларини ифодалайди.\nҚуйидаги байт бутун ғазалнининг авж нуқтаси ҳисобланади. Бундай нуқта Фурқат асарлари ичида алоҳида ўрин тутади.\nКўринадики, шоирнинг кўп ғазалларида севги-ишқ мавзуси муҳим ижтимоий мавзулар билан қоришиқ ҳолда келади.\nФурқатнинг “Сурмадин кўзлар қаро” ғазалида ҳам маъшуқа гўзаллиги таъриф тавсиф этилади. Ёрнинг ташқи қиёфасини кўтаринки руҳда тасвир этиб, ғазални шундай якунлайди:\nЖаврларким, Фурқат, ул шўхи жафожу айлади.\nМунча бедоду ситам қилмас мусулмонға фаранг.\nЭй Фурқат, у жофокор сенга қилган жабру зулмларини фаранг ҳам мусулмонга қилмайди, - демоқчи шоир.\nШоирнинг “Кашмирда” ғазалида ҳам ишқ, ёр тўғрисида сўз боради. Шоир томонидан тасвирланаётган қизнинг сеҳргар кўзларида юз хил жоду усуллари борлигини ифодалайди:\n“Бир қамар сиймони кўрдум балдаи Кашмирда,\nКўзлари масҳуру юз жоду эрур тасхирда”\nШоир ўз шеърларида бадиий санъатлардан ҳам унумли ва ўринли фойдалангани кўзга ташланади.\nХуллас, шоир ижоди маъшуқа ва ошиқ севгисига бағишланган ғазаллар кўп учрайди ва улар ўзбек мумтоз адабиётининг бир қисми ҳисобланади.


Қирмизи олма ширин бўларкан, отарчининг юзи қалин бўларкан… | Бир пиёла чой\n← Юқори оқсилли парҳезнинг энг катта фойдаси маълум бўлди\nУйдан файз-барака қочишига нима сабабчи? →\nҚирмизи олма ширин бўларкан,\nКўзи очнинг дарди қорин бўларкан.\nЎғрими, тўғрими, нима фарқи бор,\nОтарчининг юзи қалин бўларкан.…\nЙўл-йўлакай, эшитиб қолдим. “Сен бўлмасанг, ақлимдан озаман, жоним” деб куйлаяпти (тўғрироғи, бақиряпти) биттаси. “Ўзи ақлдан айрилиб бўпсан-у, қўшиқ айтиб нима қиласан?” дейдиган одам бормикан буларга!..\nЯна мисоллар келтириб ўтирмадим. Шундоқ ҳам (бошқалар назарида) ҳадеб шовқинчиларга осилавериб ёмон кўриниб бўлдим. Лекин бу ерда ёшлар маънавияти, маърифат, тилу миллат эртаси каби муҳим ва жиддий масалалар бор! Майли, улар бунақа бемаъни гапларни ўзига ўзи хоҳлаганча айтиб юраверсин, лекин катта майдонга, эфирга чиқмасин, ёшларни баттар чалғитмасин. Аслида, аҳвол ўзгартириб бўлмайдиган даражада. Лекин имкон қадар шунақа оммавий шовқинчиларга қарши курашаверайлик; ён-атрофимизда ука-сингилларимиз “сотка”ни қийратиб, уларни берилиб тинглаётган бўлса, ўша матоҳни аста қўлидан олиб, яхшила-а-аб тушунтирайлик. Барибир, таъсири бўлади!\nШоир Беҳзод Фазлиддин


Ишонаман, сиз ҳам буни албатта, уддалайсиз! Ёхуд Босфорни сузиб ўтган ўзбекистонлик Эркин Алиев буни қандай уддалагани ҳақида\n4 август, 2017, 16:44\nЎзбекистонлик сузувчи Эркин Алиев Туркиянинг Босфор бўғозини сузиб ўтди. Бу ҳақда сузувчи ўзининг фейсбукдаги саҳифасида маълум қилган.\nҚуйида Алиевнинг ушбу постини тўлиғича эътиборингизга ҳавола этамиз.\n23.07.2017, якшанба куни Осиёдан Европага Босфор бўғози орқали сузиб 29 минатақавий сузиб ўтиш якунланди. Бир неча йил олдин 2013 йили марафонда иштирок этишга қарор қилдим. Бироқ, бир қанча вазиятлар менинг ушбу ниятимга тўсқинлик қилди. Аммо, спорт билан шуғулланиш, жамоавий стартда иштирок этиш иштиёқи барибир кучли эди. 2014 йилда трилайфда бир мақоага дуч келдим ва унда кимдир Босфорни сузиб ўтганлиги тўғрисида ҳикоя қилинганди. Шундан сўнг мен ҳам сузиш билан шуғуллана бошладим, бироқ яна тўсқинлик ва бу сафар ЛОР органларим билан боғлиқ касалликлар безовта қила бошлади. Яна ҳаммасини тўхтатиш ва даволанишга тўғри келди. Даволаниш ҳам бир йилга чўзилиб кетди ва якунда барибир, операция қилдиришга тўғри келди. Шу ўринда шифокор-жарроҳ Абдунаби Нормирзаевга ташаккур билдираман. 2016 октябр ойидан у яна сузишимга рухсат берди. Энди биз мураббий Евгений Безрученко билан My Swim сузиш мактабида тизимли тарзда машғулотларга киришдик. Янги йилдан сўнг Босфордан рўйхатдан ўтдим ва My Swim томонидан Истанбулдан унча узоқ бўлмаган ҳудудда ташкиллаштирилган йиғинга ёзилдим. Ҳафтасига уч маротаба шуғулландим.\nЙиғинга бориш ва сузиш вақти келганди. Йиғинлар ажойиб тарзда ўтди, мураббийларимиз Александр Безрученкова Кристина Кочетковалар эди. Гуруҳимизда қизлар ва йигитлар бор эди. Ҳаммаси худди саралаб олингандек жуда яхши одамлар, тезда чиқишиб кетдик. Йиғинларда биз очиқ сувда мўлжал олишни ва бир-биримизга жуда яқин масофада сузишни машқ қилдик. Шунингдек, йигитлар менга қулоч отиш техникаси борасида ҳам жуда кўп ёрдам беришди.\nСтарт олдидан биз Истанбулга кўчиб ўтдик. Босфор кўзга ташланиб турадиган ажойиб меҳмонхона, сузиш бошланадиган ердан ҳам унчалик узоқ эмас. Сузишдан бир кун олдин тўхтовсиз тарзда адреналин қўзғала бошлади. Бу жуда кучли хавотир билан боғлиқ эди. Сузишдан олдинги тунда умуман ухлай олмадим. Эрталаб, иштирокчилар билан барча йиғиладиган жойга бордик. Барчаси ажойиб тарзда ташкиллаштирилганди! Кейин 2300 киши паромга ўтирдик ва у бизни старт жойига элтиб қўйди. Шу билан барчаси бошланди, старт берилди. Мен ҳам сувга сакрадим. Энди қўрқув умуман мени тарк этганди. Мўлжал ва йўналиш белгиданган эди. Биринчи кўприк ўртасида байроқ, иккинчи кўприк ўртасида, ўнг таянчда финиш шарлари. Бир соатдан узқоқроқ суздим, 1 соат 12 дақиқа. Биринчи чоракдан сўнг томирларим тортиша бошлади, учинчисидан кейин эса оқим оқиза бошлади. Шу вақтда мураббийимнинг сўзлари ёдимга тушди: “Сузишдан роҳат олишга ҳаракат қил!” Мен ҳаракат қилдим! Аммо оқим олиб кета бошлади ва мен бор кучимни сарфладим. Бу томир тортишиши, оқим, ёш, финишга етишимга нима тўсқинлик қилса, барчасига қарши ҳақиқий кураш эди. Мен финиш чизиғини махсус хода ёрдамида билан кесиб ўтдим. Ҳеч нарса бунга тўсқинлик қила олмади. Ниҳоят, мен умумий 1500 киши орасида 541, фахрий 180 киши орасида эса 70-бўлиб финишга етиб келдим. Мен ушбу саргузаштим ва кўрсатган натижамдан жуда мамнунман. Ўтган 8 ойлик тайёргарлик жараёнида ҳовузда 350 000 метр масофани сузиб ўтдим. 130 та машғулот. Ортиқча 10 килограмм вазндан халос бўлдим. Зарарли одатларимдан халос бўлдим. Қулоч отиб сузиш техникасини ўргандим, мураббий, иштиёқманд ҳаваскор сузувчилар билан танишдим. Мавсумга тайёргарлик жараёни нима эканлигини тушуниб етдим. Шунингдек, яна кўплаб яхши томонларни санаб ўтишим мумкин! Аммо, ушбу постни ўқиган дўстларим ва танишларим спорт билан шуғулланишдан олдин шу нарсага эътибор қаратишларини хоҳлардим. Юриш, югуриш, машғулот зали, фитнес, футбол, сузиш, велосипед, йога ва бошқа бошқа кўплаб қизиқарли машғулотлар топиш мумкин. Спорт билан шуғулланинг ва сизни қувонч, ёшлик ҳеч қачон тарк этмайди. Ишонаман, сиз ҳам буни албатта, уддалайсиз! Барчага омад!\nФото: Facebook.com/Erkin Aliyev\nФутбол | 6 июль, 2020, 20:00\n"Насаф" - "Металлург": Матнли трансляция


Олий Мажлис Қонунчилик палатасининг 2021 йил 13 январь куни бўлиб ўтган навбатдаги мажлисида депутатлар “Ижтимоий тадбиркорлик тўғрисида”ги қонун лойиҳасини ана шу нуқтаи назардан атрофлича кўриб чиқдилар.\nҚонун лойиҳаси юзасидан адлия вазири Р. Давлетов маъруза қилди.\nҚайд этилганидек, амалдаги қонунчилик ҳужжатларига мувофиқ, аҳолининг ижтимоий заиф қатламлари учун иш ўринларини яратиш, ногиронлиги бўлган шахслар учун маҳсулот ва асбоб-ускуналар ишлаб чиқарадиган корхоналар учун солиқ ва бошқа турдаги имтиёзлар белгиланган. Бироқ, ижтимоий тадбиркорликнинг ҳуқуқий тушунчаси ва унга оид муносабатларни ҳуқуқий тартибга солиш механизмлари аниқ назарда тутилмаган.\nҚонун ташаббускори субъекти вакилининг таъкидлашича, лойиҳани ишлаб чиқишда амалдаги қонунчиликда белгиланган ўз ресурсларини ижтимоий соҳага йўналтирган корхоналарни аниқлаш мезонлари, ижтимоий соҳага инвестиция жалб қилганлик учун тақдим этиладиган имтиёз ва преференциялар ҳисобга олинган. Шунингдек, ижтимоий корхонани аниқлаш мезонларининг ва ижтимоий тадбиркорлик фаолиятини давлат томонидан қўллаб-қувватлашнинг янги шакллари ифодаланган.\nШу билан бирга, лойиҳада белгиланаётган тегишли мезонлардан бирига ёки бир нечтасига мос келганда, тадбиркорлик субъектлари ёки нотижорат ташкилотлар ижтимоий корхоналарнинг реестрига ижтимоий корхона сифатида кириши тартиби жорий қилинмоқда. Бунда, тегишли мезонларга мос келиш билан бирга, ижтимоий корхоналар реестрига киритилган ижтимоий корхона, ўтган молия йилида олинган фойданинг камида учдан икки қисмини кейинги молия йили давомида ижтимоий корхона фаолиятига ёки ижтимоий лойиҳаларга реинвестицияга йўналтириши талаб этилади.\nДепутатларнинг қайд этишича, қонун лойиҳасининг қабул қилиниши мамлакатимизда ижтимоий тадбиркорлик фаолияти ва ижтимоий корхоналар ишини рағбатлантиришга хизмат қилади. Аҳолининг ижтимоий ҳимояга муҳтож тоифаларини иш билан таъминлаш, ижтимоий соҳани ривожлантиришга инвестиция киритиш, миллий бозорни янги ижтимоий хизматлар ва арзон товарлар билан тўлдириш учун қўшимча шарт-шароит яратади.


Шоира Мирсодиқова: “Қаҳрамонларимни кўриб, ўзимни тарбиялайман” – "Тасвир" нашриёт уйи\nШоира Мирсодиқова: “Қаҳрамонларимни кўриб, ўзимни тарбиялайман”\nШоира Мирсодиқова таъсирли воқеаларга бой муаллифлик кўрсатувлари билан кўпчиликнинг эътиборига тушган ижодкор. Айни пайтда у шахсий ҳаётидаги муҳим янгиликни кутмоқда. Шундай бўлса-да, томошабинларга экран орқали ўз кўрсатувларини тақдим этиш учун тинимсиз ҳаракатда.\n— Томошабинлар сизни дастлаб Шоира Юнусова сифатида танишган. Аммо янги лойиҳаларда Мирсодиқовага “айландингиз”…\n— Дарҳақиқат, аввалги фаолиятимда ҳамма мени Юнусова сифатида таниган, аслида бу — қизлик фамилиям. “Гувоҳман” кўрсатувидаги терговчи образи учун эса болаларга янгилик бўлиши ва уларни ишонтира олиш мақсадида оила қурганимдан кейин олган фамилиям билан чиқишга қарор қилдим.\n— Бошловчилик, телевидение соҳасига қачондан қизиққансиз?\n— Тошкент шаҳрида туғилганман. Ота-онам — тадбиркорлар. Аввал Чилонзордаги 202-мактабда, кейин Тошкент вилоятидаги 30-мактабда ўқиганман.\nБолалигимдан “Келажакда ким бўласан?” дейишса, “Диктор бўламан” дердим. Она тили ва адабиёти фани ўқитувчимиз Маҳмуда опа мендаги қобилият, саҳнадан қўрқмаслигимни сезиб, мактабдаги барча тадбирларда бошловчиликни менга ишониб топширардилар, мендан яхши бошловчи чиқишини айтиб, руҳлантирардилар. Бу соҳага кириб келишимда устозимнинг мана шу ишончи ҳам катта роль ўйнаган.\nМактабни тугатганимдан кейин журналистика соҳасида ўқиш истагимни билдирсам, ота-онам кўнишмади. Айниқса, онам “Телевизорда чиқадиган қизга уйланишни ҳеч бир йигит хоҳламайди” деб, бу фикримни маъқулламадилар. Отам маданият институтини битирганлар бўлсалар-да, лекин барибир “Қиз болага бу соҳа қийинлик қилади”, деб қўрққанлар. Уларнинг ундови билан банк коллежига ўқишга кирдим.\nБолалигимда математика фанини унча хушламасдим. Мактабда ўқиб юрган пайтларимда математикадан уй вазифаларини бажаришда доим партадошим, синфдошим Дилшод ёрдам берарди. Аксига олиб, коллежда ўзим ёқтирмайдиган фан — математика дарслари кўп эди, яна олий математика дарслари! Шу боис, бир йил ўқидим, кейин қийналиб кетганимдан уйдагиларга ўқишимни сиртқига ўтказиб, “Ишлайман” деб туриб олганман. Биринчи босқичдан кейин ўқишимни ростдан сиртқи бўлимга ўтказиб, Миллий банкка ишга бордим. Суҳбат чоғида дарҳол ишга қабул қилинганимни айтишди, аммо бу соҳага қизиқишим йўқлиги учунми, узоқ ишлай олмадим. Ҳисоб-китобни ҳозиргача ёмон кўраман (кулиб).\nШу орада академияда ишлайдиган бир аёл уйимизга меҳмонга келди. У кишидан қизиқиб, “Сизларда иш йўқми?” деб сўрадим. У аёл лаборантлари бошқа бўлимга ўтаётганини айтиб, “Эплай оласанми?” деб сўради. Мен дадил “Ҳа, ўргатсангиз, эплайман!” деб жавоб бердим. Шундай қилиб, ўн етти ёшимда мени Нилуфар Алимова Давлат ва жамият қурилиш академиясининг аспирантура ва докторантура бўлимига ишга олганлар. У ердаги муҳит, ўқимишли, зиёли инсонларга ҳавасим туфайлими, кейинроқ ўзим ҳам тайёрланиб юриб, институтга ўқишга кирдим. ТошДУнинг тарих факультетида бакалавр босқичини ўқиб тугатгач, магистратурани фалсафа факультетида сиёсатшунослик бўйича тамомладим.\n— Ижодий иш фаолиятингизни қайси даргоҳда бошлагансиз?\n— Илк бор телевидениега, “Ўзбекистон” каналидаги “Хонадон” кўрсатувига “проба” топширганман. Синовдан муваффақиятли ўтиб, Нилуфар Умрзоқова, Рустам ака Муродовларнинг ишчи гуруҳида бирга тўрт йилча ишладим. Шу орада “Ёшлар” канали раҳбарига “Навбатчи” деб номланган лойиҳам маъқул келди. Кейин у кишининг таклифи билан “Ёшлар” каналига ўтдим ва шу каналда ишладим. Ўзбекистон радиосида ҳам ўн йилча фаолият юритдим. “Фильм тугади”, “Орзуга ишон”, “Соғинч” каби эшиттиришлар тайёрладим.\n— Сизни мухлислар “Гувоҳман” ва “Бу менинг онам” кўрсатувлари орқали янада яхшироқ танишди. Аммо бу икки кўрсатувда сизни икки хил қиёфада кўрамиз. Ҳаётда уларнинг қай бирига яқинроқсиз?\n— Ҳаётда “Бу менинг онам”даги бошловчига яқинроқман, назаримда. Чунки жуда ҳам таъсирчанман. Ҳар бир кўрсатувни суратга олиш жараёнида қаҳрамонларим билан гаплашиб, уларнинг дардини чин дилдан ҳис этишга уринаман ва “Уларнинг ўрнида мен бўлсам, нима қилардим?” деган саволни ўзимга бериб кўриб, уларга ҳам шундан келиб чиқиб саволлар бераман. Кўпинча кўрсатув иштирокчиларининг ҳикояларидан таъсирланиб, кўзимга ёш келади. Операторлар қаҳрамоним қолиб, ўзимни юпатишга тушиб кетишади...\nБу кўрсатувлар муаллифи — ўзим. Аслида кўрсатувнинг илк сценарийсини дастлаб Ўзбекистон телеканалларидан бирида ишлаб юрган пайтимда раҳбариятга олиб кирганимда, уларга маъқул келганди. Аммо нимадир сабаб бўлиб, кўрсатув тасдиқдан ўтмади. Хусусий каналга ишга ўтганимда, айнан шу лойиҳани кўрсатиб, фикрларини сўрадим. Кўрсатувнинг илк сонларини тайёрлаб келганимда, лойиҳам маъқул бўлганини айтишди.\n— Кўрсатувнинг “Тавба-тазарру” қисми ғояси қандай туғилди?\n— Илк кўрсатувим қаҳрамони Умид исмли йигит билан танишиб, вазиятни ўрганиш учун анча суҳбатлашганман. Шу жараёнда билдимки, бу йўлга адашиб, билиб-билмай кириб кетаётган ёшлар кўп экан. Фарзандининг нотўғри йўлга кириши ва панжара ортига тушишидан энг кўп азият чекадиган одам эса она бўлади. Мен болаларнинг оналари билан гаплашиб кўриб, шу нарсани ҳис этдим ва кўрсатувни давом эттириш ғояси туғилди. Баъзида томошабинларнинг ўзлари ҳам ажойиб ғоялар беришади. Томошабинлар орасида менга мактуб ёзиб, “Бир ойдан кейин қамоқ муддатим тугайди, илтимос, чиқадиган куним мени эшик олдида кутиб олинг ва онамнинг олдига бирга борайлик”, деган ёшлар ҳам бор.\n“Телебошловчи сифатида ишлашимга бошида ота-онам роса қаршиликларини билдиришган. Лекин бугун улар “Ўз орзуларингни амалга ошириш учун охиригача курашиб, адашмаган экансан, қизим!” деб, эришган ютуқларимдан жуда фахрланадилар”.\n— Ижодий жараёнда чиқарган хулосаларингиз…\n— Адашган ёшлар билан, уларнинг оналари билан гаплашиб шу хулосага келдимки, улар мендан хафа бўлишмасин-у, болаларнинг бу йўлга кириб қолишига тўқсон фоиз ота-оналар айбдор. Ҳозирги ёшлар ҳам катталар билан доим муносабатда бўлгиси келади, аммо кўп катталар фарзандига етарлича вақт ажрата олмайди. Ёки баъзилари боласининг кўнглига қараб, ортиқча эркалатиб юборади. Оналарнинг қизларга қараганда, ўғилларига меҳри барибир бошқача экан. Уларни меъёрдан ортиқ меҳр бериб эркалатишади-да, кейин натижада ўзлари ҳам жабр чекишади…\nБу қаҳрамонларимнинг ҳаётини кузатиб, ўзимни тарбиялайман, тўғри хулосалар чиқаришга ҳаракат қиламан. Ҳаётда жавобини топа олмаган кўп саволларимга, жумбоқларимга шу кўрсатув орқали жавоб топишга ҳаракат қиламан.\n— Қаҳрамонларингизнинг кейинги тақдирига қизиқасизми?\n— Албатта, кўп қаҳрамонларим билан ҳозир ҳам гаплашиб тураман, қизлар ўзлари қўнғироқ қилиб туришади.\nЎзим ўн йилдан бери жуда яхши биладиган, тўйларимизнинг ошини дамлайдиган ошпаз танишим бор. “Худо хоҳласа, ўғлимни сизга шогирдликка бераман”, деб ният қилардим. У кишидан қаҳрамонларимнинг бири Умидни шогирдликка олишини сўрадим ва бу шунчаки кўрсатув учун эканлигини айтдим. У киши илтимосимни эшитиб, “Мен кўрсатув учун эмас, агар ўша бола ўзи ростдан қизиқса, уни шогирдликка албатта оламан”, дедилар. Бу жавобдан кейин ўзим ҳам Умид бу ишни эплай олармикин, деб иккиландим. Кейин ошпазнинг уйига бирга бордик. Эшикдан кириб бораётганимиздаёқ, унга ошпаз ҳақида гапириб, аввал ўқитувчи бўлганларини, ошпазлик ҳунари ҳам борлигини, шу ҳунари, ҳалол меҳнати орқасидан шунақа чиройли уй-жойлар қилгани, машина олганини сўзлаб бердим. Умиднинг кўнглида ростдан ҳам ҳалол меҳнат қилиб нимагадир эришиш мумкинлигига ишонч, бўлажак устозига ҳавас уйғонди.\nУлар учрашиб, гаплашишганидаёқ бир-бирларига маъқул келишди. Мана, ўша қаҳрамоним ҳалигача ошпазнинг шогирди бўлиб ишлаб юрибди. Умид ошпазга шогирд тушгани, ҳаётда ўз ўрнини топганидан унинг онаси ҳам жуда хурсанд бўлди. Шу кўрсатувда қилган энг катта ишим шу бўлганидан ўзим ҳам хурсандман.\n— ТВда бошловчи сифатида эришган барча ютуқларингиз учун кимлардан миннатдорсиз?\n— Ҳаётимда ижодий жараёнларда менга яқиндан ёрдам берган устозларим кўп. Тўғриси, бирон жумлани тўғрилаб йўл кўрсатган инсон борки, устозим деб биламан. Асосий иш фаолиятимни бошлаган пайтимда устозларим — Нилуфар Умрзоқова, Феруза Файзиева ва Фурқат Зокировлардан кўп нарса ўрганганман. Хусусий телеканалга ўтганимдан кейин мухлислар мени “Бу менинг онам” лойиҳаси орқали яхшироқ танишди. Лойиҳани тайёрлашимда, кўрсатувни эфирга олиб чиқишда, айнан шу йўналишда кетишимда Нигора Назарова менга худди онадек ўз маслаҳатларини аямадилар, йўл-йўриқ кўрсатдилар. У кишини ҳам устозларимдан деб биламан. Бунинг учун улардан, ҳамма устозларимдан жуда миннатдорман!\n— Келгусида яна қандай режаларингиз бор?\n— Келгусида тасдиқдан ўтган иккита лойиҳам бор. Уларни худо хоҳласа, баҳор фаслига томошабинларга тақдим этиш ниятидаман.\nОилалиман, уч фарзандим бор. Катта ўғлим 15 ёшда, иккинчи ўғлим бир ярим ёшда. Кўп мухлисларимиз телефон қилиб вилоятларга таклиф қилишади. Уларга шу кунгача ҳозир узоқ сафарларга чиқолмаслигимни айтишга ийманардим. Аммо охирги пайтда учинчи фарзандим дунёга келишини кутаётганимни, ҳомиладорлигимни очиқ айтишга мажбур бўляпман. Мана шу фарзандларимни эсон-омон катта қилиб, тарбиялаш — келгусидаги энг катта мақсадимларимдан яна бири.


Наманганлик ихтирочи очликни тўхтатишга мажбурланди\nЎзбекистон Олий Хўжалик суди биноси олдида тўрт кун очлик эълон қилган чустлик ихтирочи Набижон Жўнаевни,унинг Озодлик мухбирига билдиришича¸ Чуст тумани Ички ишлар бўлими милиция ходимлари машинага босиб олиб кетишган:\n- Чустдан, уголовний розискдан одам юборишибди. Мен ўтирган жойимдан суд раиси чақираяпти, қабул қилармиш, деган гапни айтишди мелисалар. Кейин бир хонага олиб кириб, уч-тўртта мелиса босиб ушлаб, машинага тиқиб Чустга олиб келди¸ дейди Набижон Жўнаев.\nИхтирочининг айтишича, ўзи очлик эълон қилган кунлари тазйиқ ўтказиш мақсадида ўғли Улуғбек ҳам ҳибсга олинган:\n- Буни қаранг энди, уйга олиб келишди. Онаси Улуғбекни мелисалар олиб кетиб қолди, деб йиғлади. Борсам уни ҳам қамаб қўйишибди. Кейин чиқариб олиб келдим. Лекин паспортини ҳали ҳам беришган йўқ, дейди Набижон Жўнаев.\nУнинг айтишича, Ўзбекистон Олий Хўжалик судида ўтказган тўрт кунлик очлик ҳеч қандай натижа бермаган:\n- Мен очлик эълон қилиб ўтирганимда суд раисининг биринчи муовини Нурмат Аҳмаров қабул қилди. Менга айтдики, бундай ўтирманг, кўриб чиқамиз, деди. Мен айтдимки¸ тўрт йилдан буён ваъда берасизлар кўриб чиқамиз деб, ишонмайман. Менга агрегатимни қатйтарганларинг ҳақидаги қарорни кўрсатинг кейин кетаман, дедим, дейди Набижон Жўнаев.\nОзодлик мухбири нега Набижон Жўнавнинг мажбурлаб Тошкентдан олиб келингани ва ўғли Улуғбекни қайси айблов билан ҳибсга олинганига муносабат олиш мақсадида Чуст тумани Ички ишлар бўлимига қўнғироқ қилди. Навбатчи ходим бу хусусида фақат бошлиғи Ғайрат Раҳмутуллаевгина жавоб бериши мумкинлиги, бошлиқнинг ўзи кечроқ Озодликка қўнғироқ қилишини билдирди.\nНабижон Жўнаев 1990 йилда “Фарҳод” тижорат хусусий ишлаб чиқариш фирмаси ташкил этган эди. Иш фаолияти давомида чустлик ихтирочи ерларни тошлардан тозаловчи агрегат ихтиро қилган. Унинг айтишича, у ихтиро қилган машина ерларни тозлашда энг қулай ва энг арзонидир.\nЖўнаевнинг ихтироси Ўзбекистон қишлоқ хўжалигини механизациялаштириш дастурига ҳамда М.3.11 шифри билан механизмлар реестрига киритилган.\nНабижон Жўнаев собиқ СССР пайтида иккита ихтирочилик патентини қўлга киритган. Ўзбекистонда эса 1996 йилда Ўзбекистон Республикаси фан ва техника давлат комитети давлат патент идораси номидан 4809 рақамли дастлабки патентга эга бўлган. Бундан кейин “Тош териш” машинасини такомиллаштириш учун яна иккита давлат патентига эга бўлган.\nИхтирочи бу машинани занжирини такомиллаштириш учун Тошкентдаги Давлат махсус конструкторлик бюросига 1996 йилда шартнома асосида топширган ва қайтариб ололмаган.\nТошкент Давлат махсус конструкторлик бюроси бошлиғи Вадим Муратов Озодлик билан суҳбатда Набижон Жўнаевнинг иддаоларидан хабари борлигини айтар экан, 1996 йилдан бу корхонада учта директор алмашганини ва бу ҳақда аниқ маълумот беролмаслигини таъкидлади:\n- Гўёки Набижон Жўнаевдан тош териш машинасини қабул қилиб олган ўша директор 2003 йилда вафот этган. Мен ҳам яқинда директор бўлганман. Лекин бу гаплардан хабарим бор. Набижон Жўнаевнинг машинаси ҳозир бизда йўқ ва қаерда эканлигини ҳам билмайман. Унга боғлиқ ҳужжатлар ҳам бизда йўқ, шунинг учун сизга ҳам Набижон Жўнаевга ҳам бу борада ҳеч қандай ёрдам беролмайман, дейди Тошкент Давлат махсус конструкторлик бюроси директори Вадим Муратов.\nИхтирочи Набижон Жўнаев машинани топиб беришлари ёки машина пулини қайтаришларини талаб қилиб, Ўзбекистон Олий Хўжалик судига бир неча бор мурожаат қилган, бироқ унинг аризалари инобатсиз қолдирилган. Шундан сўнг у Олий Хўжалик суди биносида очлик эълон қилган эди.\nЎзбекистон Олий Хўжалик суди раиси ўринбосари Нурмат Аҳмаровнинг ёрдамчиси Озодлик мухбири билан суҳбатда¸ Набижон Жўнаев талаблари юзасидан телефон орқали бу ҳақда ҳеч қандай маълумот бера олмаслигини айтди.


Ҳамма нарсани олдиндан режалаштириб қўйдим, маҳмадона дўстим мени энг қўли гул сартарошнинг олдига бошлаб борди. Сартарош сочимни қирқиб, калталаб, юзларимни уқалагани учун арзимас хизмат ҳақи сўради. Кейин кумушранг тўғноғичли, оч қизил ранг қимматбаҳо бўйинбоғ сотиб олдик. Бу ишлардан кейин кўзгуга қараб, ўзимни таниёлмадим, рўпарамда умуман бошқа одам турарди. Мен нафақат кўркамлашгандим, балки мутлақо ўзгариб кетгандим. Сочларим жилоланиб, ялтирар, юзларим қирмизи тусга кирган, оҳорланган кўйлагим эгнимга ўтирганди. Умримда биринчи марта тўғноғичли бўйинбоғ таққанимдан, назаримда, у сирғалиб тушиб кетадигандай туюлаверди. Кўзгуга ҳайратланиб тикилганимни кўрган сартарош хандон отиб кулганча, “Совчиликка кетяпсизми?” деб сўради. Мен унга банкда хизмат юзасидан учрашувим борлигини айтиб, негадир беш танга чойчақа узатдим. Сартарошнинг таажжубланганини кўриб, лавозимим юқорилаши учун ҳаққимга дуо қилишини сўрадим. У дарҳол қўлларини кўтарганча, дуо қилди. Ўзимни ноқулай ҳис қилиб, шошилганча кўчага отилдим.\nЮзимга урилган совуқ ҳаводан, терлаб кетганимни ҳис қилдим. Таксида юрагимнинг дукиллашини ҳамма эшитаётгандай туюлаверди. Унинг отасига айтишни олдиндан режалаштирган сўзларимдан фақатгина “Хайрли оқшом”, деган сўз миямда чарх урарди. Эшик ёнига яқинлашиб, қўнғироқни босиш учун қўл узатганимда, тиззаларим қалтираб кетди. Олдинда мени ҳеч қандай қўрқинчли воқеа кутмаётганига, фақатгина отаси берган саволларга жавоб бераман, холос, деб ўзимни тинчлаштиришга ҳаракат қилдим. Эшикни ўн бир ёшлардаги қорачадан келган, ёшига нисбатан жиддийроқ кўринадиган қизча очди. Бўсағада турганча, бошдан-оёғимгача разм солди. “Отангиз уйдами?” деган саволимга бош ирғаганча, эшикни катта очиб, меҳмонхона томон йўл бошлади. Бир муддат камдан-кам ҳолларда ойнаси очиладиган, зах ҳиди анқиб турган меҳмонхонада ёлғиз қолдим. Деразаларга тутилган қалин дарпарда қуёш ботиши олдидан тушадиган қизғиш нурни тўсиб турар, аммо чароғон қандил ҳамма жойга ўзининг сержило нурини таратиб турарди. Чироқ ёруғида деворга илинган, мойбўёқ ёрдамида чизилган узун эшкак эшаётган икки гондольер тасвирланган суратга тикилдим. Уларнинг юзи кенг соябонли шляпа билан тўсилган эди. Кўм-кўк, зилол сув бағрида жигарранг гондола сузиб борар, қирғоқдан оврўпача услубда қурилган ранг-баранг уйлар кўзга ташланарди. Ўнгда никоҳ кўйлагида ўтирган аёлнинг елкасига қўлини қўйиб турган эркакнинг ва ҳар хил ёшдаги болаларнинг сурати илинган эди. Суратлардан бирида бир қўли билан кўйлаги этагини тутиб, иккинчи қўлини қадимги Миср раққоссалари сингари юқорига кўтариб турган қизча эътиборимни тортди. Бу қизча Лайломикан, деб ўйланиб қолдим.\nУ мийиғида жилмайганча, саломлашиш учун қўл чўзди, қўллари муздек экан. Лайлонинг отаси рўпарамга ўтириб, “Пардани очайми?” деб сўради. Мен унга узоқ тикилдим. Жавоб беришга мажолим бўлмай, тилим танглайимга ёпишиб қолди. У Мисрда баҳор ҳавоси совуқ келганидан, унинг тез-тез ўзгариб туришидан шикоят қилди. Мен унинг гапларини бош ирғаб, тасдиқладим.\n– Ўғлим, ростини айтадиган бўлсам, ҳозирги оталар қизларига тўлиқ эркинлик бериб қўйишган. Бизнинг давримизда бошқачайди. Илгарилари ота кимни лозим топса, қизини ўшанга узатар, қиз ҳам бунга кўниб кетаверарди. Ҳозир оталар қизининг ўқишига анча-мунча пул сарфлашади, аммо роҳатини бошқалар кўради. Қизлар келган совчиларни қайтариб, ўзлари кўнгил қўйган одамга турмушга чиқишни исташади, ота эса жим туриши керак. Аммо бизнинг оилада эски удумлар сақланиб қолган. Лайло бошқа қизларга ўхшамайди, у, турган гап, менга қулоқ солади. Уни ўзим тарбиялаганман, қизимнинг нима дейишини яхши биламан. Лайло ишга киришни хоҳлаганда: “Сенга бирор нарса етишмаяптими?” деб сўраганман. У ҳамма нарсаси етарли эканлигини айтди. “Унда ишлаб нима қиласан? Сени ҳар эҳтимолга қарши ўқитганман”, дедим. У эса: “Дада, ўтинаман, ишлашимга рухсат беринг, ҳамма дугоналарим ишлаяпти”, деб илтимос қилди. Қизимнинг ялиниб-ёлворишига юрагим дош бермади, ишлашига рухсат бердим.\nҲайрон бўлиб, “Нимага?” деб сўрадим. У садафдай ялтираб турган тишларини кўрсатиб, илжайди:\nБаҳо ТОҲИР (Миср)\nРус тилидан Лола Шоимова таржимаси.\n Гондольер — гондола, яъни Венеция қайиғи эшкакчиси. (Изоҳлар таржимонники.)\n Хиппи — 1960 йилларда АҚШда пайдо бўлган маданий ва фалсафий оқим.\n Гелиополис — Мисрдаги қадимий шаҳарлардан бири.


Тошкентдаги Грузия элчихонаси Батумидаги воқеалар бўйича баёнот берди\n16:37 / 13.03.2017\nГрузиянинг Тошкентдаги элчихонаси Ўзбекистондаги оммавий ахборот воситаларида Батуми шаҳрида рўй берган тартибсизликларнинг ёритилишига эътибор қаратди.\n«Грузиянинг Ўзбекистон Республикасидаги элчихонаси Ўзбекистон Республикасидаги Оммавий ахборот воситаларига ҳурмат сақлаган ҳолда билдирадики, 11 мартдан 12 мартга ўтар кечаси Батуми шаҳрида сиёсий мухолифат кучлари томонидан маиший можарони сиёсийлаштиришга уриниш ҳолати содир этилди. Намойиш ташкилотчиларининг мақсади мамлакатнинг тинч ва барқарор тараққиётига тўғаноқ бўлиш эди.\nГрузия элчихонаси алоҳида қайд этадики, жамоатчиликнинг аксар қисми бундай бузғунчи ҳаракатларга салбий муносабатда бўлади.\nУшбу ҳодисадан кейин Грузия ҳукумати жамиятнинг тинч ҳаётини таъминлаш мақсадида зарур барча чораларни кўрган. Айни вақтда Батуми шаҳридаги вазият сокин тус олган, намойиш ташкилотчилари қўлга олинган ва текширув ишлари олиб борилмоқда.\nГрузиянинг Ўзбекистон Республикасидаги элчихонаси Батумидаги воқеалар ёритилишида ушбу маълумотлар инобатга олинишига умид билдиради», дейилган элчихона хабарида.\nШаҳардаги тартибсизликлар 11 март, шанба куни кечқурун полициячилар олти нафар маҳаллий фуқарони ҳибсга олгач, бошланганди. Полиция бошқармаси биноси олдида тўпланган митинг иштирокчилари бино ичкарисига бостириб киришга уринди, аммо махсус топшириқли бўлинмалар кўзни ёшлантирувчи газ ва резина ўқлар қўллаган ҳолда уларни тўхтатган. Тўқнашувлар натижасида 30дан ортиқ киши, шу жумладан, полициячилар жабрланди.\nПолиция намойиш уюштиришда гумон қилинган 40дан ортиқ кишини қўлга олди.


САДР СИЁСАТНИ ТАНЛАМОҚДА\n21 январ 2021, Тошкент вақти: 10:23\nЧоршанба куни Ироқдаги радикал шиалар етакчиси Мўктадо ас Садр қўл остидаги қуролли гуруҳларнинг нажафлик бўлмаган аъзоларига Нажафни тарк этишга буйруқ берди. Олдинроқ Оқ Уй маъмурияти агар Садр ўз гуруҳларини қуролсизлантириб, сиёсий фаолиятини бошлайдиган бўлса Вашингтон унга эътироз билдирмаслигини маълум қилган эди. Кузатувчилар Оқ уй маъмуриятининг шундай баёноти шиалар рахнамосини қуролли гуруҳларини тарқатишга ундаган бўлиши мумкин деган фикрдалар.\nҚатор тахлилчилар Ироқдаги сўнгги воқеалар, хусусан Садр ўз гуруҳларини тарқатишга буйруқ бериши ва муваққат ҳукумат билан муросага бориши унинг келажакда сиёсатчи-лидер бўлишга интилишларидан дарак беряпти, деган тахминни олға сурмоқдалар.\nКузатувчиларга кўра, авваламбор бу Садр гуруҳлари билан олиб борилган музокаралар махсулидир. Сўнгги бир хафта мобайнида Ироқдаги мўтадил қарашдаги шиа жамоалари етакчилари, ироқлик дин уламолари, қолаверса Ироқ Муваққат ҳукуматининг шиа мазғабига мансуб муҳим аъзолари Муктадо ас Садр билан музокара олиб бориб, уни қуролсизланишга кўндиришга ҳаракат қилдилар. Музокаралар махфий харакатерга эга бўлгани боис, томонлар бир бирларига қандай шартлар қўйганликлари номаълум. Бироқ, тахлилчилар назарида, муваққат ҳукумат Садрга Ироқ сиёсий ҳаётида қатнашишни таклиф этган ва бунинг эвазига шиалар рахнамоси ўз гуруҳларини тарқатиб юбориш мажбуриятини олган бўлиши мумкин.\nАҚШ Президенти Жорж Бушнинг сешанба кунги баёноти ҳам Муктадо ас Садр яқин келажакда сиёсий лидерга айланиши мумкинлигидан дарак берди. Буш ўз чиқишида агар Ироқ Муваққат ҳукумати Садрнинг Ироқдаги сиёсий ролига эътироз билдирмаса АҚШнинг ҳам унга эътирози йўқлигини баён қилар экан, жумладан шундай деди: "Ироқ Муваққат ҳукумати ас-Садр билан ўз ихтиёрига кўра иш кўриши мумкин. Чунки у суверен ҳукуматдир. Биз хокимият ироқликларга берилиши ҳақида гапирар эканмиз, уларга тўла суверенитет берилишини назарда тутяпмиз. Шундай экан, ироқликлар Садр билан иш кўришда ўзлари нимани маъқул кўрсалар шуни қиладилар", - деди АҚШ Президенти.\nБушнинг бундай баёноти АҚШнинг Муктадо ас-Садрга нисбатан ёндашуви кескин ўзгарганидан дарак берди. Чунки, бир ойча олдин Бушнинг Садр ҳақидаги чиқишларидаги оҳанг бошқача бўлган. Ўтган ой Жорж Буш ас-Садр қуролли гуруҳларини Ироқда демократия қуриш ишларига хавф туғдираётган куч сифатида тарифлаган эди.\nХабарларга кўра, Муктадо ас-Садр сиёсий партия тузиш ҳаракатига тушган. Ироқ президенти Ғози ЯварСадрнинг партия тузиш қарорини олқишлади. Унинг таъкидлашича, Садр гуруҳлари Ироқнинг муаян қатлами қарашларини ифода этади ва ушбу гуруҳнинг сиёсий партия сифатида мамлакат сиёсий ҳаётида иштирок этиши табиий жараёндир. Мен ҳам Садр ўрнида бўлганимда қурол кўтаришдан кўра сиёсий майдонга чиққан бўлар эдим", - деди Явар.\nХўш, Муктадо ас Садрнинг сиёсий йўлни танлаши келажакда унинг яна қурол олмаслигини қанчалик кафолатлаши мумкин?\nТахлилчиларга кўра, бу ҳар икки томон ҳаракатларига, қолаверса бу ҳаракатларнинг қанчалик самимийлигига боғлиқ. Аммо, Садрни қайта қурол олишга мажбур қилиши мумкин бўлган холатлар тўлалигича бархам топмаган кўринади. Шундай холатлардан бири Ас-Садр ёрдамчиларидан бири Аҳмад Ридо Ҳасаннинг Карбалода қўлга олинишидир. Тахлилчиларга кўра, бундай қамоққа олишлар Муктадо ас Садр ва унинг гуруҳларини сиёсий йўлдан воз кечиб қайта қурол олишга ундаши мумкин.


Ярим йилда коррупция етказган зарар қарийб 600 млрд сўмни ташкил этди – Газета.uz\n2021 йилнинг биринчи ярмида 2544 нафар мансабдор шахсга нисбатан коррупция ҳуқуқбузарликлари бўйича жиноий ишлар қўзғатилди. Умумий зарар миқдори 592,5 млрд сўмга баҳоланди, ваҳоланки бу кўрсаткич ўтган йил давомида 500 млрд сўмни ташкил этган эди. Энг кўп ҳолатлар — ССВ, ХТВ ва банк секторида.\nLotinchada На русском языке 25 сентябрь 2021, 10:29 Жамият\n24 сентябрь куни Коррупцияга қарши курашиш агентлиги директори Акмал Бурхонов турли даражадаги мансабдор шахслар томонидан ўтган йил ва 2021 йилнинг биринчи ярмида содир этилган коррупция жиноятлари статистикасини эълон қилди.\n2020 йилда жами 1723 та, шундан 9 нафар республика даражасидаги, 45 нафар вилоят даражасидаги, 1669 та туман ва шаҳар даражасидаги мансабдор шахслар жиноий жавобгарликка тортилган ва коррупция оқибатида етказилган 500 млрд сўмлик моддий зарарнинг 71% ёки 355 млрд сўми айбдорлардан тергов давомида ундирилган.\nАгентлик раҳбарининг маълум қилишича, ўтган йилда аниқланган коррупцион жиноятлар содир этган мансабдор шахсларнинг энг катта қисми, яъни 835 нафар шахс (48,5%) ЖКнинг 167-моддасида (ўзлаштириш ёки растрата йўли билан талон-торож қилиш) кўрсатилган жиноятларни содир этган шахслар ташкил қилган. Шунингдек, ЖКнинг 168-моддаси (фирибгарлик) билан 227 нафар шахс, 184-моддаси (солиқлар ёки бошқа мажбурий тўловларни тўлашдан бўйин товлаш) билан 207 нафар шахс, 210-моддаси (пора олиш) билан 105 нафар шахс, 205-моддаси (ҳокимият ёки мансаб ваколатини суиистеъмол қилиш) билан 58 нафар шахс, 206-моддаси (ҳокимият ёки мансаб ваколати доирасидан четга чиқиш) билан 31 нафар шахс, 207-моддаси (мансабга совуққонлик билан қараш) билан 25 нафар шахс, 209-моддаси (мансаб сохтакорлиги) билан 16 нафар шахс жиноий жавобгарликка тортилган.\n2020 йил давомида мансабдор шахслар фаолият юритган давлат органлари ва ташкилотлари кесимида ўтказилган таҳлил давомида мансабдор шахслари жиноий жавобгарликка тортилган ташкилот Халқ таълими вазирлиги бўлди — 249 нафар. Шунингдек:\nСоғлиқни сақлаш вазирлиги — 166 киши;\nбанк сектори — 78;\nМактабгача таълим вазирлиги — 70;\nГоскомгеодезкадастр — 53;\nолий ва ўрта махсус таълим, бандлик ва меҳнат муносабатлари вазирликлари — 31 тадан;\nқишлоқ ва сув хўжалиги вазирликлари, ҳокимликлар — 18 нафардан;\nДавлат солиқ қўмитаси — 13;\nМудофаа вазирлиги — 7;\nҚурилиш вазирлиги, адлия органлари — 3 нафардан;\nАдлия вазирлиги — 2;\nбошқа соҳаларда — 947 киши жиноий жавобгарликка тортилган.\nАкмал Бурхоновнинг маълум қилишича, 2020 йил давомида жиноий жавобгарликка тортилган шахслар фаолият юритган ҳудудлар кесимида таҳлил қилинганида, 245 та Тошкент вилояти, 173 та Самарқанд вилояти, 170 та Жиззах вилояти, 130 та Сурхондарё вилояти, 152 та Фарғона вилояти, 109 та Наманган вилояти, 100 та Андижон вилояти, 95 та Қашқадарё вилояти, 85 та Сирдарё вилояти, 79 та Хоразм вилояти, 78 та Тошкент шаҳри, 78 та Қорақалпоғистон Республикаси, 51 та Навоий вилоят, 19 та Бухоро вилоятида мансабдорлик жиноятлари қайд этилган.\n2021 йилнинг 6 ойи мобайнида эса 2544 нафар мансабдор шахсга нисбатан коррупция ҳолатлари билан боғлиқ бўлган 1676 та жиноят ишлари тергов қилиниб, судларга юборилган.\n2021 йилнинг 6 ойи давомида аниқланган коррупцион жиноятлар содир этган мансабдор шахсларнинг энг катта қисми, яъни 1297 нафар шахс (51%) ЖКнинг 167-моддасида кўрсатилган жиноятларни содир этган шахслар ташкил қилган. Шунингдек, ЖКнинг 168-моддаси билан 420 нафар шахс, 210-моддаси билан 80 нафар шахс, 205-моддаси билан 58 нафар шахс, 206-моддаси билан 4 нафар шахс, 209-моддаси билан 18 нафар шахс жиноий жавобгарликка тортилган.\n2021 йил 6 ойи давомида мансабдор шахслари жиноий жавобгарликка тортилган давлат органлари ва ташкилотлари:\nСоғлиқни сақлаш вазирлиги — 107 та;\nХалқ таълими вазирлиги — 74 та;\nдавлат улуши бўлган давлат ташкилотлари — 69 та;\nбанклар — 66 та;\nМактабгача таълим вазирлиги — 64 та;\nТранспорт вазирлиги — 55 та;\nЭнергетика вазирлиги — 32 та;\nСув хўжалиги ва меҳнат вазирликлари — 26 тадан;\nДавлат Солиқ қўмитаси ҳузуридаги Кадастр агентлиги — 24 та;\nОлий ва ўрта махсус таълим вазирлиги — 23 та;\nМаданият вазирлиги ва Давлат солиқ қўмитаси — 15 тадан;\nМаҳалла ва оилани қўллаб-қувватлаш вазирлиги -14 та;\nҚишлоқ хўжалик вазирлиги — 13 та;\nУй-жой коммунал хизмат кўрсатиш вазирлиги — 10 та;\nҳоким ўринбосарлари ваМолия вазирлиги — 9 тадан;\nВетеринария ва чорвачиликни ривожлантириш давлат қўмитаси — 5 та;\nАгросаноат мажмуи устидан назорат қилиш инспекцияси — 4 та.\nАкмал Бурхоновнинг қўшимча қилишича, агентлик томонидан Ўзбекистон миллий манфаатларига ва халқаро имиджига зарар етказувчи ҳамда 2020 йил — 2021 йилнинг 1-ярмида очиқ суд жараёнларида кўриб чиқилган 55 та жиноят ишлари ўрганиб чиқилди. Жиноят ишларини саралашда коррупцион ҳолатларнинг ОАВда ва ижтимоий тармоқларда кенг муҳокамаларга сабаб бўлганлик, юқори рутбадаги мансабдорлар томонидан содир этилганлик ва зарар миқдори 1 млн АҚШ долларидан ошиқ бўлганлик каби мезонлар белгилаб олинди. Бундай жиноят ишларининг 15 таси фирибгарлик, 18 таси ўзлаштириш ва растрата қилиш йўли билан талон-тарож қилиш, 2 таси порахўрлик, 20 таси бошқарув тартибига қарши қаратилган жиноятларни ташкил қилади. Коррупцияга қарши курашиш агентлиги директори «Сардоба сув омбори» қурилиши жараёнидаги талон-тарожлик ва суиистеъмолчиликлар юзасидан ўтказилган суд жараёнини мисол қилиб келтирди.\n«Газета.uz» 1 034\nОхирги 4,5 йилда коррупция жиноятлари оқибатида 3,2 трлн сўмлик зиён етказилган 9 июл 2021, 17:34\nКоррупцияда айбдор деб топилганлар очиқ электрон реестрига киритилади 7 июл 2021, 11:35\n«Одамлар Ўзбекистонда коррупция йўқлигига ишониши керак» — президент 29 май 2021, 13:16\n25 сентябрь, 10:51\nТавба, фирибгарлик кандай килиб коррупция булади, статистикани тулдириш учунми. Бу агентлик нима учун ташкил килинган узи? Статистика учунми? Халкни пулини бехуда талон-торож килиш учунми? Прокуратура, МХХ, ИИВ паша курийдими? Ёки бу агентлик мустакил коррупционерларни фош килишга кодирми, нечта порахурни кулга олди бу агентлик узи? Ёки шунчаки почта вазифасини бажарадими? Аризаларни тегишли идораларга таркатиб туриш учунми? Узи бизда биронта йирик коррупционер кулга олиндими, биронта министр ва унга тенглаштирилган порахур, ёки вилоят хокими? Биронтаси хам кулга олинмади, кулга олинмайди хам. Порахурлар бечора майда-чуйда врачлар, укитувчилар, туман хокимлигидаги 2-3 даражали амалдорлар. Тошкентда, марказда, вазирликларда, Парламент ва Президент администрациясида хеч ким пора олмайди, коррупционер йук. Бу ва бунга ухшаган ташкилотларни тугатиш керак, бюджет пули бехуда сарф килиняпти.


Американинг қатор компаниялари, жумладан, технология секторида фаолият юритувчи йирик компаниялар ҳам Трампнинг иммиграция фармонини асабий ҳолатда кутиб олишди. Шу сабаб юқори технология соҳасидаги компанияларнинг эгалари: Илон Маск, Тим Кук ва Марк Цукерберглар бу борада ўз эътирозларини билдиришди.\nТрамп томонидан олиб борилаётган сиёсати IT дунёси учун ўз оқибатини узоқ куттирмади. Uber раҳбари Трэвис Каланик АҚШ президенти қошидаги стратегия ва сиёсат кенгашидан чиқди. Uber Трампни қўллаб-қувватлашда ва Нью-Йоркдаги аэропортда таксичиларнинг намойишини тарқатиб юборишда айбланди. Натижада компания 200 000 мижозини йўқотди.\nШу ҳафтада Bloomberg томонидан ўтказилган сўровда қатнашчиларнинг 41 фоизи агар АҚШ Россияга нисбатан санкцияларни юмшатса, рублнинг қадри 1−5 фоизга мустаҳкамланади, деган фикрга келди. Консенсус прогнозларига кўра, рус валютасининг курси 5−10 фоизга ошади. Бундан аввалроқ 2017 йил бошида Россия рублининг долларга нисбатан 20 фоизга мустаҳкамланиши техник тузатиш ҳисобланиши, бундай ҳолат 2014-15 йилларда миллий валюта қадрсизланганидан сўнг ҳам кузатилгани айтилганди.\nApple 2017 молиявий йил биринчи чорагининг молиявий кўрсаткичлари ҳақида маълумот берди. Корпорация томонидан чоп этилган ҳисоботга кўра, чорак даромади 78,4 миллиард долларни ташкил қилган. Бу эса 2016 йилнинг худди шу давридагидан 3,3 баробар кўпдир. "Олма" ишлаб чиқарувчиси iPhone сотувлари ўсишини қайд этди. Шундай қилиб, компания таҳлилчилар тахмин қилган 76,3 миллион дона қурилма эмас, 78,3 миллион iPhone сотишга муваффақ бўлган. Кўрсаткич бир йилда 5 фоизга ошган.\nТрамп маъмурияти Германияни “асл қийматига эга бўлмаган” евродан ўз фойдасига фойдаланаётганида айблади. АҚШ президенти томонидан савдо масалалари бўйича кенгашни бошқарувчи этиб тайинланган Питер Наварро Financial Times нашрига евро “яширин немис маркаси” эканини айтиб, унинг паст қиймати Германияга АҚШ ва ЕИ бўйича шерикларига нисбатан яхшироқ позицияни тақдим этишини маълум қилган.Ўз навбатида, Германия канцлери Ангела Меркель ушбу айбловларга жавоб қайтарди.\nАҚШ Федерал захира тизими (марказий банки)нинг очиқ бозорлар қўмитаси 2017 йилдаги биринчи мажлиси якунига кўра, асосий фоиз ставкасини йиллик 0,5-0,75 фоиз даражасида сақлаб қолди. Бу таҳлилчилар ва экспертларнинг тахминига мос келган.\nFacebook тармоғининг 2016 йил сўнгги чорагидаги даромади 8,81 млрд долларни ташкил этган, бу 2015 йилнинг айни чораги билан таққослаганда 51 фоизга кўп демакдир. Бунда компания соф фойдаси 3,57 млрд долларни ташкил этган, бу эса 2015 йил сўнгги чораги кўрсаткичидан 128 фоизга кўп эканини билдиради. 2016 йил якунлари бўйича, компания жами даромади 27,64 млрд доллардан иборат бўлган, шундан 10,22 млрд доллари соф фойда экани таъкидланган. Шундай қилиб, Facebook компаниясининг бу кўрсаткичи 2015 йилга қараганда 177 фоизга ўсган.\nAmazon сармоядорларни жуда ҳайрон қолдирди. Электрон тижорат билан шуғулланувчи компания ўз даромадини 35,7 фоизга ошириб, 43,7 млрд долларга етказди. Аммо компания акциялари савдолар ёпилиши билан 4 фоизга тушиб кетди.\nЎтган дам олиш кунларида SpaceX Hyperloop танлови бўлиб ўтди. Унда келажак транспорти қиёфасини ўзида акс эттирган тадқиқот ва лойиҳалар тақдим этилди.\nСелфи тушишни ёқтирувчилар учун ажойиб ихтиро кашф қилинди. У ёрдамида тасвирда қўл ҳам, селфи таёқчаси ҳам тушмайди. Бу Airselfie деб ном олган махсус дрон бўлиб, телефонлар учун мўлжалланган қопламаларга ўрнатилади. У селфини тўғридан тўғри ҳаводан туриб амалга оширади.\nЭван Шпигелнинг ҳаёти омадли кечди. Унинг Snap Inc. компанияси биржага чиқишга тайёргарлик кўрмоқда ва ҳозирги пайтда бу 2017 йилнинг энг кутилаётган IPO'ларидан бири - компания 20 миллиард долларга баҳоланмоқда. Бутун дунё ўсмирлари Snapchat иловасини яхши кўришади, яқиндагина чиқарилган Spectacles кўзойнаклари эса энг кутилган гаджетлардан биридир. Ёш миллиардернинг ҳаёт йўлига назар\nБундан ташқари, дунёнинг яна бир миллиардерларидан бири Уоррен Баффетнинг ҳам ҳаёти ўзига хос хусусиятларга эга. Уоррен Баффеттнинг давлати 70 миллиард доллардан ортиққа баҳоланади ва дунёнинг энг бадавлат кишилари рўйхатида қадрдон дўсти Билл Гейтсдан кейин иккинчи ўринда қайд этилади. Унинг ҳаётига доир 24 факт.\n"Ақл бовар қилмас 21 йил ортда қолди. Бугун мен футболчилик фаолиятимни якунлаш учун қулай фурсат келганини ҳис қилдим. Фаолиятимни Англия ёки хорижда давом эттириш йўлида қатор илиқ таклифлар олдим. Бироқ ўйлашимча, 38 ёш - янги ҳаётга кириб келиш учун яхши лаҳза”. Бу сўзлар Англия миллий терма жамоаси, «Челси» ва «Манчестер Сити» клублари собиқ футболчиси Фрэнк Лэмпардга тегишли. У бутун дунёга футбол билан хайрлашганини маълум қилди.\nЛос-Анжелесда АҚШ продюсерлар гильдиясининг актёрлик маҳорати учун таъсис этган SAG Awards мукофотлари эгаларига топширилди. Бош мукофот учун «Денгиз бўйидаги Манчестер», «Ой шуъласи», «Шер», «Яширин шакллар», «Ташриф», «Дэдпул», «Тўсиқлар», «Виждон амрига кўра», «Ла-Ла Ленд» ва «Исталган йўл билан» фильмлари даъвогарлик қилди.\nNational Geographic нашри 6-14 ёшли болаларнинг халқаро фотосуратлар танлови ғолибларини эълон қилди. Энг қизиғи, булар ҳаваскорлар томонидан олинган суратларга сира ҳам ўхшамайди – болалар томонидан тасвирга туширилган кадрлар ҳақиқатан ҳам жуда катта истеъдоддан дарак беради ва уларда дунёга ўз мустақил қарашлари борлигини кўрсатади.\nNASA Сатурн сайёраси ҳалқалари тасвирланган жуда ҳам тиниқ фотосуратларни тақдим этди. Улар рекорд масофа – 56 минг километр узоқликдан олинган. «Кассини» ўз миссияси давомида аввал ҳам бу объектларни кузатганди, бироқ бир пикселга 550 метр кенгликка эга суратлар «майда» деталларни ҳам кўриш имконини берди. NASA реактив ҳаракат лабораториясининг маълум қилишича, фотосуратлар олимларга илк бор Сатурн йўлдошлари тортишиш кучига таъсир кўрсатувчи ҳалқаларнинг «тозаланган» қисмлари - «похолпоя» ва «пропеллерларни» ўрганиш имконини беради.


«Майли, ҳаммасига чидайман, лекин эримнинг қийналишини кўриб эзилиб кетяпман». Юнус Равшанов зудлик билан операция қилиниши керак - Daryo\n21:08, 13.05.2020 55196\n«Майли, ҳаммасига чидайман, лекин эримнинг қийналишини кўриб эзилиб кетяпман». Юнус Равшанов зудлик билан операция қилиниши керак\n«Дарё» таҳририятига Самарқанд вилояти Пахтачи тумани Тома қишлоғида яшовчи Юлдуз Равшанова турмуш ўртоғига ёрдам сўраб мурожаат қилди.\nИсмим Юлдуз, ёшим 48 да. Турмуш ўртоғим Юнус Равшанов 1970 йилда туғулган. Иккита қизимиз бор. Иккисини ҳам турмушга узатганмиз. Мен уй бекасиман. Эрим турли ташкилотларда қоровул бўлиб ишларди. Қизларимизни узатиб, энди роҳатини кўрамиз деганимизда, 2018 йил декабрь ойида бирдан турмуш ўртоғимнинг оёқ-қўли ишламай қолди.\nВилоятимиздаги марказий шифохонада олиб борганимизда, шифокорлар эримнинг бош миясида ўсимта борлигини, шунинг учун инсульт бўлиб қолганини айтишди.\nШундан кейин уни бир неча бор даволатдик. Аммо операция қилиниб, ўсимта олинмагунча даволарнинг фойдаси йўқлигини айтишди.\nОперацияга эса 10 миллион пул керак экан, бироқ бунга имконимиз йўқ.\nЮнус Равшановнинг хонадони\nҲозир қўшниларимизнинг иссиқхонасида ишлайман. Бодрингларини теришаман. Ишлаган кунимга 30-40 минг сўм беришади. Шундан рўзгор қиламан. Эримни дори-дармонларини оламан. Оғриқлари кучли бўлгани учун қурбим етганича уни даволатяпман.\nМана эримни бир жойда қолганига ҳам икки йилдан ўтди. Уят бўлса ҳам айтай хўжайним ҳатто ҳожатларини ҳам ўзи қилолмайди. Ёнида доим кимдир туриши керак. Бирдан судурги беради, гапиролмай қолади. Гапига тушунмайман. Жуда ҳам қийналиб кетдим...\nМен ҳамма нарсага чидайман, лекин эримнинг қийналишини кўриб эзилиб кетяпман. Энди қизларни чиқариб, набирали бўлиб, роҳатини кўраман деганда, бу аҳволга тушиб турибди.\nБу ўсимта бошига жудаям оғриқ беряпти. Аҳволи кундан кунга оғирлашиб боряпти. Уни тезроқ операция қилдиришимиз керак.\nШу муборак кунларда барча юртдошларимиздан турмуш ўртоғимни соғайиб кетиши учун ёрдам беришларини сўрайман...\nЮнус Равшановга хайрия қилиш истагида бўлганлар учун керакли маълумотлар:\nПластик карта Юлдуз Равшанованинг жияни Ҳолиқулова Ирода номига очилган\nАгробанк: 86 00 04 17 62 11 12 02\nБоғланиш учун телефон: (94)226-68-48\n16:22 Бугун 2464\n16:00 Бугун 3509\nЕвропа топ-5 лигаларида мағлубиятга учрамаган битта жамоа қолди\n15:44 Бугун 2995\nHuawei’нинг катта тақдимоти: янги «ақлли» кўзойнак, премиум наушниклар ва бошқа кўплаб гаджетлар\n15:21 Бугун 9042\nЎзбекистонда қанча пенсия ва нафақа олувчи борлиги маълум қилинди\n23:05, 22.10.2020 200342\n22:42, 23.10.2020 111967\n20:33, 23.10.2020 99976\n12:34, 23.10.2020 78254


Бошингиз оғрияптими — саёҳатга чиқинг!\nБошингиз оғриб, кўз олдингиз қоронғилашаётган бўлса, аввало, ушбу ҳолатнинг асосий сабабини аниқлашга ҳаракат қилинг. Агар бош оғриғи чарчоқ, стресс ёки ноқулай об-ҳаво натижасида юзага келган бўлса, релаксацияни қўллаб кўринг. Релаксацияда бутун тана бўшашиб, организмдаги чарчоқ чиқиб кетади.\nМасалан, ароматерапия. Бунда лаванда, апельсин, қора арча, ялпиз каби ўсимликларнинг эфир мойларидан фойдаланган ҳолда ванна қабул қилишингиз лозим. Асосийси организмингизни бўшаштириб, унга хуш ёқадиган ҳидни ўзингиз учун танлаб олишингиз даркор. Ваннани ҳафтада 2 марта 15 дақиқадан қабул қилинг.\nШунингдек, табиат қўйнига саёҳат қилинг. Релаксациянинг ушбу усули ҳам танадаги чарчоқни енгиб, кутилмаганда келиб чиқадиган бош оғриғини бартараф этади. Саёҳатни йилнинг исталган фаслида амалга ошириш мумкин.


Машҳурларнинг фарзанди машҳурликка қандай эришган - 31 Марта 2013 - SHERLAR.BIZ - ENG YANGI SHERLAR 2018 2019\nSHERLAR.BIZ Yakshanba, 17.10.2021, 15:46\nГлавная » 2013 » Mart » 31 » Машҳурларнинг фарзанди машҳурликка қандай эришган\nМашҳурларнинг фарзанди машҳурликка қандай эришган\nЭл оғзига тушган, мухлислар ардоғидаги таниқли санъаткорнинг фарзанди бўлиш нафақат обрў, балки икки баробар масъулият ҳамдир.\n«Фалончининг фарзанди», деган номингиз борлиги учун босаётган ҳар бир қадамингиз намунага лойиқ бўлиши шарт! Борди-ю, ота-онангиз ё бобонгизнинг санъатдаги давомчиси бўлсангиз, кимлардир «Ота (она)сининг боласи-да» дея киноя билан гапирмаслиги учун мустақил оёққа туришга интилишингиз табиий. Хўш, бугунги саҳифамиз меҳмонлари бундай вазиятдан қандай чиққан? Машҳурликка отаси (онаси, бобоси)нинг номидан фойдаланган ҳолда эришишни маъқул кўрганми ё қийин бўлса-да ўз «мен»ига эришишни кўзлаганми?..\n«Онам: «Бобурни қийнаб ишлатинглар» деган экан»\nБобур ЙЎЛДОШЕВ, актёр: – Санъатда ўз меҳнатим, иқтидорим орқали оёққа туришни ният қилганим учун фамилиямдан сира фойдаланмаганман. Ўзимни «Баҳодир Йўлдошев ё Римма Аҳмедованинг ўғлиман», деб таништиришни ёқтирмасдим. Лекин яширмайман, фамилиям жуда кўп фойда берган. Халқ санъатини тан олган одамларнинг фарзанди бўлишимнинг юки шунда эдики, доим Бобур Йўлдошев нималарга қодирлигини исботлашимга тўғри келарди. Рости, санъатда ота-онамнинг фамилиясидан бошқа ёрдами тегмаган. Чунки ота-онам санъаткор бўлишимни исташмаган. Шунинг учун «Республика ёш томошабинлар театри»га ишга кирганимда онам у ердагиларга «Бобурни қийнаб ишлатинглар! Чидолмай, санъатдан ўзи воз кечсин», деган экан (кулади). Бироқ мен чидадим!\n* Ўзбекистон халқ артистлари Баҳодир Йўлдошев ва Римма Аҳмедованинг ўғли.\n«Отам: «Бизларга ишониб қолма» деганди»\nДилдора РУСТАМОВА, суҳандон, актриса: – Ота-онам санъат соҳасида ўз ўрнига эга бўлгани учун ижодкорлар мени илиқ қаршилашган. Халқнинг назарига эса ўз меҳнатим ҳамда тиришқоқлигим билан эришганман. Ҳеч қачон фамилиямдан фойдаланмаганман ва бирон киши: «Бу Насриддин Рустамовнинг қизи» деб қўллаб-қувватлаб, ёрдам бермаган. Раҳматли отам «Ўз кучингга ишонсанг, танлаётган касбингда ютуқларга эришишингга кўзинг етса, олға ҳаракат қилгин, бизларга ишониб қолма! Унутма, бизнинг машҳурлигимиз ортидан танилишни истасанг, бу вақтинчадир. Ўз меҳнатинг билан эришганинг эса тотли ва бир умрликдир», деб уқтирган. Бу соҳага кириб келишимда қўйилган илк қадамим тўғри бўлган. Шунинг учун ҳам ўз ўрнимни топиб келяпман. Ютуқларимнинг пойдевори эса ота-онамнинг дуолари самараси.\n* Марҳум актёр Насриддин Рустамов ва актриса Гулнора Рустамованинг қизи.\n«Фамилиямнинг юки оғир…»\nАлишер УЗОҚОВ, актёр: – Санъат соҳасига кириб келишда фамилиямдан фойдаланганимда бугун мухлислар мени Алишер Узоқов эмас, балки Шоҳида Узоқованинг ўғли сифатида танирди. Ёшлигимдан ота-онам «Юр, фалончи санъаткорнинг ёнига олиб бораман, сенга устозлик қилади», дейишганида рад этардим. Санъат институтига ҳужжатларимни топширмоқчи бўлганимда илк бор онамнинг «Устозимнинг ёнига олиб бораман, у кишининг қўлида ўқийсан», деган гапига қулоқ солмаганимга афсусланганман. Онамнинг устози: «Шоҳида, биз Тошкент Давлат санъат институтига келишган йигитларни қабул қиламиз. Ўғлинг ҳужжатларини қўғирчоқ актёрлиги бўлимига топшира қолсин» деб, мени актёрлик ва драма факультетига қабул қилмаган. Агар ўша пайтда фамилиямни рўкач қилганимда ўқишга кириб олишим мумкин эди. Бироқ «Барибир ўз кучим билан шу институтга ўқишга кираман, актёр бўламан!» деб ўз-ўзимга сўз берганман. Ва онамнинг устозига нималарга қодирлигимни кўрсатиб қўйиш алами билан бир йилдан сўнг ниятимга етганман. Шу кунгача онамнинг санъат борасидаги ёрдамини қабул қилмайман. Ҳозир ҳам Шоҳида Узоқовага қўнғироқ қилиб сўрашингиз мумкин (кулади)! Бир томондан ота-онам ўз кучим билан оёққа туришга интилаётганимдан хурсанд бўлишарди. Узоқовларнинг санъатдаги менга берган ягона ва энг катта ёрдами – санъаткорлар оиласида дунёга келганим ва санъат менга авлоддан ўтганидир. Халқ эътиборига тушишимда эса меҳнат ва омад менга ҳамроҳ бўлган. Фамилиям менга сира ёрдам бермайди, балки қийин вазиятларга солиб қўяди. Сабаби Узоқовларнинг санъатда қилган ишларининг бир фоизини ҳам бажара олганим йўқ. «Нега Маъмуржон Узоқовдек қўшиқ куйламайсиз? Узоқовлар сулоласига муносиб давомчи бўла оляпсизми?» деган саволлар елкамдаги юкни оғирлаштириб, мени қийнаб қўяди.\n* Ўзбекистон халқ ҳофизи Маъмуржон Узоқовнинг набираси. Ўзбекистонда хизмат кўрсатган артистлар Муҳаммаджон Узоқов ва Шоҳида Узоқованинг ўғли.\n«Нега мени ўз номим билан чақиришмайди?» деб жиғибийрон бўлардим»\nНилуфар УСМОНОВА, хонанда: – Халқ хизматлари, тадбирларда мени «Юлдуз Усмонованинг қизи Нилуфар Усмонова» деб эълон қилишарди. Бу менга мутлақо ёқмасди. «Нега мени ўз номим билан саҳнага чақиришмайди?» деб жиғибийрон бўлардим. Лекин тан оламан, санъатда ўз мавқеимга эришишимда фамилиямнинг таъсири бор. Бироқ «мен фалончининг қизиман», деб қўл қовуштириб ўтирмаганман. Онамнинг қаттиқ талаблари ва умуман, санъатдаги барча қийинчиликларни бир ўзим енгиб ўтганман ва ўтяпман. Худога шукр, охирги беш йилликда ўз номимга эга бўлдим. Энди мени Нилуфар Усмонова деб эълон қилишяпти.\n* Ўзбекистон халқ артисти Юлдуз Усмонованинг қизи.\n«Рустам Ҳамроқуловнинг фарзанди эканимни барча билишини истаганман»\nСамандар ҲАМРОҚУЛОВ, хонанда: – Сўз устаси Рустам Ҳамроқуловнинг фарзанди эканимни билишларини истаганман. Санъатга кириб келганимдан буён баъзилар, ҳатто ҳозиргача мени «Нуриддин Ҳамроқуловнинг қариндоши бўлса керак», деб ўйлайди. Лекин халққа танилиш мақсадида фамилиямни суиистеъмол қилмаганман. Ўз меҳнатинг, ҳаракатинг билан эришган олқишинг тотли бўлади. Қолаверса, ҳаммани қандай тер тўкканига яраша баҳолашларини истайман. Жамиятда ўз ўрнимни топаман деган киши фақат меҳнати билан юзага чиқиши мумкин. Отам 1989 йили вафот этган. У кишига санъатга қизиқишим ёқарди. «Менинг ўғлим Майкл Жексон. Қани, бир Жексонга ўхшаб рақсга тушиб беринг-чи!» дерди. Ўша вақтларда етти-саккиз ёшларда эдим. Афсуски, эришган ютуқларимни кўра олмади...\n* Сўз устаси Рустам Ҳамроқуловнинг фарзанди.\n«Бобом билан бир даврада куйлашга қўрқаман…»\nАли ОТАЖОНОВ, хонанда: – Ҳеч қачон олдимга «Халққа таниламан!» деган мақсад қўймаганман. Чунки менга ўз касбининг устаси деган эътирофнинг ўзи етади. Отажоновлар «Санъатдан пул топамиз!» деган мақсадда бу соҳани танламаганини жуда яхши биламан. Санъат Худо томонидан юқтирилганини ич-ичимдан ҳис қиламан. Бобом: «Етук санъаткор бўлишингга кўзинг етса, ишимизни давом эттиришингга рухсат бераман, йўқса йиғиштирасан!» деган. Чунки бобом Ортиқ Отажонов деган номга ўз меҳнати билан эришган. Бу йўлда у киши менга ўрнак. Бобом билан бир даврада куйлашга қўрқаман, салобати босади. Отажоновлар сингари санъатда ўз ўрнимни топишим керак. Шу йўлда фамилиямдан фойдаланмасдан оёққа туришга ҳаракат қиляпман. Бобом ва тоғаларимнинг менга берадиган биргина ёрдами шундаки, Консерваторияда бериладиган билимларни уйда улардан олиш имкониятига эгаман.\n* Ўзбекистон халқ артисти Ортиқ Отажоновнинг набираси, хонандалар Улуғбек ва Жаҳонгир Отажоновнинг жияни.\n«Отам фамилиямни ўзгартирмоқчи бўлганди»\nФаррух КОМИЛОВ, хонанда: – Нима қилмай, Равшан Комиловнинг ўғли бўлиб қолавераман. Лекин менга: «Равшан Комиловнинг ўғли ё кичкина Комилов», деб мурожаат қилишларидан жаҳлим чиқади, ғуруримга тегади. Худога шукр, охирги икки йил ичида Фаррух Комилов деган ўз номимга эга бўлдим. Ҳаттоки санъатга киришимдан аввал «Равшан Комиловнинг ўғли» деган гап-сўзлар бўлишини билган ҳолда отам фамилиямни ўзгартирмоқчи бўлганида рад этгандим. Хато қилганимни кейин тушунганман. Халқ хизматлари, давраларда ҳақлигимни исботлашга тўғри келиб қолса ҳам ичимда «Фаррух, ўзингни бос, ҳозир қайтарадиган жавобинг икки баробар қимматга тушади», дейман-да, индамайман. Кейин отам билан бир даврада учрашиб қолишни асло хоҳламайман. Бу ҳаракатимдан отам ранжиб, «Ўғлим, мендан уяласанми?» деган вақти ҳам бўлган. Шунда мухлислар Равшан ва Фаррух Комиловни алоҳида-алоҳида қабул қилишларини исташимни айтганман.\n* Ўзбекистонда хизмат кўрсатган артист Равшан Комиловнинг фарзанди.\nАнжелина Жоли актрисалик фаолиятини бошлаганида уни машҳур актёр Жон Войтнинг эркатойи эмас, балки мустақил инсон сифатида қабул қилишлари учун роса курашган. Кунлардан бирида суратга олиш майдончасида унга «Войт хоним» деб мурожаат қилишганида, жаҳл билан: «Мен ўзимни таништирдим шекилли? Менинг исмим Жоли, шунчаки Анжелина Жоли! Войт фамилиясини дадам билан гаплашганингизда ишлатасиз», деб кескин жавоб қайтарганди.\n«МЕНИНГ ИСМИМ ЖОЛИ, ШУНЧАКИ АНЖЕЛИНА ЖОЛИ! ВОЙТ ФАМИЛИЯСИНИ ДАДАМ БИЛАН ГАПЛАШГАНИНГИЗДА ИШЛАТАСИЗ»\nКатегория: Shou biznes olami | Просмотров: 972 | | Рейтинг: 5.0/13\nSAYT_ADMINKASI 01.04.2013 01:00


Сўнгги кунларда янги турдаги коронавирус пандемияси дунё кун тартибидаги ягона долзарб масала бўлиб турибди. Вируснинг тез тарқалиши барча секторлар ва ижтимоий қатламларни ўз таъсири остига олиб улгурди.\nҚуйидаги мақолада мавжуд вазият ва коронавирусдан кейин дунё манзараси қандай ўзгаришларга юз тутиши ҳақида атрофлича мушоҳада юритилади.\nДунё янги давр бўсағасидами?\nУшбу босқичда оқибатлар тўғрисида аниқ бир фикр айтиш қийин бўлса-да, эпидемия юзага келтирган илк натижаларга таянган ҳолда, баъзи бир мулоҳазаларни билдириш мумкин. Айни пайтдаги вазиятни ҳисобга олсак, Covid-19’нинг авж олиши иқтисодий, сиёсий, ҳарбий ва ижтимоий даражада жиддий ўзгаришларга сабаб бўлаётгани ва сабаб бўлиши ойдинлашади. Чунки коронавируснинг янги тури деярли барча соҳаларда, хусусан иқтисодиёт, соғлиқни сақлаш, озиқ-овқат саноати негизида жиддий муаммо ва ташвишлар келтириб чиқармоқда. Таъбир жоиз бўлса, вирус асоратлари дунё психологик нуқтайи назардан янги бир даврга кирганини кўрсатмоқда.\nКутилмаганда содир бўлган бундай инқирозлар биринчи навбатда кескин муносабатларни келтириб чиқариши табиий. Бироқ дунёнинг кўплаб минтақаларида можаролар давом этаётган, БМТ ўз вазифасини бажара олмай қолган, Ғарб «ғарблик»ни муҳокама қилаётган ва муаммоларини ҳал эта олмаётган бир даврда тарқалган Covid-19 эпидемияси дунё тарихининг энг муҳим лаҳзаларидан бири сифатида тарихга кириши мумкин. Эҳтимол, яқинда тарихий жараён коронавирусдан олдинги ва коронавирусдан кейинги даврларга ажратилса, ажабмас.\nМуаммолар ечим топмайдими?\nСовуқ урушдан сўнг глобаллашув, янги дунё тартиблари ва кўп қутблилик мунозаралари кун тартибига кўтарилган бўлса, Covid-19 авж олиши глобаллашувни кутилмаганда карантинга олди ва шу тариқа глобаллашув жараёнидаги силжишни сўроқ остига қўйди. Қолаверса, АҚШнинг ушбу эпидемияга қарши курашдаги ҳолати ҳокимиятнинг гегемоник тенденцияси ва қиёфасига путур етказди. Шу билан бир қаторда, янги дунё тартиботи ҳимоячиларининг ҳам ўз «насиба»ларини олишга мажбур қилди.\nАгар янги турдаги коронавирус тарқалиши қисқа муддатда бартараф этилмаса, глобаллашув ва янги дунё тартибларига улкан зарар етадиганга ўхшайди. Кўп қутблилик мунозараларининг йўли нисбатан равшан кўринаётган бўлса-да, Хитойнинг эпидемияга қарши курашдаги тутуми дунёдаги муаммолар ечим топмайди, балки турланиб-тусланиб ўзгаришда давом этаверади, деган хавотирни кучайтирмоқда.\nКоронавируснинг жаҳон тизимидаги илк сиёсий қиёфаси давлатлар дуч келадиган қийинчиликлар, уларнинг муносабати ва олинган натижалар орқали «чизилиши» мумкин. Инқирозни бошқариш, соғлиқни сақлаш инфратузилмаси, кексалар билан умумий ҳаёт, гигиенага оид қоидалар, диний-маданий кодлар, кексалар сони ва иқтисодий имконият каби омиллар Covid-19’га қарши курашда асосий фактор сифатида ўртага чиқади.\nСценарийми ё кутилмаган вазият?\nХитой маъмурияти вирус мавжудлиги ҳақида бошқа давлатларга ўз вақтида хабар бермаганликда айбланмоқда. Бошқа бир айблов эса 2007 йилда нашр этилган бир илмий мақолада Хитойнинг озиқ-овқат маданиятидаги экзотик ҳайвонлар янги вирус хавфини келтириб чиқариши мумкинлиги айтилгани, аммо Хитой зарурий чораларни ўз вақтида кўрмаганидан келиб чиқди.\nБундан ташқари, вирус тарқалишининг дастлабки кунларида Хитой маъмурияти томонидан кўрилган қатъий чоралар ва вирус қўзғаган ваҳима муҳитига қаршилик кўрсатиш Хитой халқининг маъмуриятга нисбатан ишончсизлигини ҳам ўртага қўяётган эди. Бошқа томондан, вируснинг лаборатория тадқиқотлари орқали тарқатилгани ҳақидаги мунозаралар ҳам Хитойга бўлган ишончни бўғувчи омиллардан бирига айланди. Шунга ўхшаш, 2003 йил SARS эпидемияси пайтида дунёни кеч хабардор қилгани Хитойнинг бизга тушунтириб берадиган кўплаб муаммолари борлигидан далолатдир.\nЁрдамми, гегемония тарғиботими?\nХитой вируснинг сиёсий, иқтисодий ва ижтимоий даражадаги салбий таъсирига биринчи бўлиб дуч келди. Аммо сўнгги янгиликларида эпидемия назоратга олингани ва ушбу мамлакат вирусга қарши курашда ғолиб бўлгани ҳақида баралла айтилмоқда.\nБу каби янгиликлардан сўнг Хитойнинг кўмакка муҳтож бошқа мамлакатларга дарҳол ёрдамга чопиши гегемониянинг ўзига хос тарғиботи сифатида баҳоланмоқда. Бошқача қилиб айтганда, вирус тарқалиши жараёнида кўплаб саволларга жавоб бериши керак бўлган Хитой вирусни енгганини оламшумул ғалабага айлантирди ва шу кайфият билан «дунёни қутқариш учун чўзилган ёрдам қўли» имижини яратиш тадоригини кўрмоқда. Эпидемия даврида Хитой аввалига мункиб кетган бўлса-да, тезда оёққа туриб олди. Энди эса дунёдаги ўзининг янги доминант ролига тайёргарлик кўришни бошлаб юборди.\nАҚШ сайловларида нима ҳал қилувчи рол ўйнаши мумкин?\nАҚШда эса Трамп маъмурияти дастлаб ушбу эпидемияни жиддий таҳдид сифатида қабул қилмади. Шу сабабли эпидемияга қарши эҳтиёт чораларини кўришда сезиларли кечикиш кузатилди. Бундан ташқари, АҚШда соғлиқни сақлаш хизматларини бошқариш харажатлари ва мутахассисларнинг етишмаслиги танқид нишонига айланди. Соғлиқни сақлаш тизимига хусусий суғурта компаниялари таъсирининг интенсивлиги ва Трамп маъмуриятининг катта харажатлари туфайли «Оbamacare» номи билан танилган соғлиқни сақлаш ислоҳотини бекор қилиниши айни пайтдаги муаммоларнинг туб асосидир.\nПировардида соғлиқни сақлаш тизимидаги етишмовчилик бўйича давом этаётган мунозаралар АҚШ сайловларида ҳал қилувчи рол ўйнаши мумкин. АҚШ соғлиқни сақлаш тизимидаги муаммолар ва уларнинг олдини олиш чораларининг кечиктирилиши вирусга қарши курашда мамлакатнинг жиддий зарарланиш эҳтимолини оширади. Мавжуд вазиятга кўра, АҚШ Covid-19’га қарши курашда (ҳеч бўлмаганда қисқа муддатда) муваффақиятга эришолмайдиганга ўхшайди. Вирус дунёни чирмовуқдай чирмаб олган бир пайтда бошқа давлатлар ёрдам сўраб мурожаат қилувчи биринчи мамлакат сифатида кўриладиган АҚШ Covid-19 эпидемиясидан сўнг ўз муаммолари билан андармон бўлиши, ўз ичига қамалиб олиши эҳтимолдан холи эмас.\nЕвропадаги бўшлиқни ким тўлдиради?\nЕвропа томонда эса вазият янада мураккаб. Вирус тез тарқалган давлатлардан бири – Италияда ҳукумат инқироз жараёнини бошқаришда жиддий камчиликларга йўл қўйгани аён бўлди. Кўрилажак чора-тадбирларнинг кечикиши, соғлиқни сақлаш тизимидаги кемтиклар, кекса ёшдаги аҳолининг юқори даражаси – вирус тез тарқалишининг муҳим омили бўлди.\nCovid-19 эпидемиясига қарши курашда Европа Иттифоқи (ЕИ) мамлакатларидан ёрдам сўраган Италиянинг керакли жавобни ўз вақтида ололмагани, бу ҳам етмагандай, мазкур ҳола «Европа ҳамжамияти учун салбий ишора» сифатида баҳоланиши Европа Иттифоқининг сиёсий инқирозини яна бир бор очиб берди. Худди шундай, Сербия президенти Александар Вучичнинг «Европа ҳамжамияти – бу ширин эртакдан бошқа нарса эмас», деб берган баёноти ҳам Европа Иттифоқи «Брексит»дан кейинги даврда ўз яхлитлигини йўқотганлигини ифодалайди. Эпидемиянинг ўлимчил таъсирига учраган Европа мамлакатлари зудлик билан Хитой ва Россиядан ёрдам олгани ҳам иттифоқ заифлигини ва пайдо бўлган бўшлиқ кимлар томонидан тўлдирилишига ишора қилаётгандай, назаримизда.\nБритания нима учун «синфда қолди»?\nЎз навбатида, Британия Covid-19’га қарши курашда «пода иммунитети» деб номланган фарқли усулни қўллади. Вируснинг табиий тарқалиш жараёнига одамларнинг иммунитети орқали қарши курашишни кўзда турувчи мазкур методнинг ягона амалиётчиси Британия ҳукумати бўлгани реакцияни баттар кучайтириб юборди. Ҳукумат илмий доираларнинг кескин муносабатидан сўнг усулни ўзгартиришга қарор қилган бўлса-да, бу жараёнда намоён бўлган заифлик жиддий оқибатларга олиб келиши мумкин. Яъни Британия ҳукумати ҳам жараённи бошқариш масаласида «синфда қолди». Эпидемияга қарши курашдаги фаолият Бош вазир Борис Жонсоннинг сиёсий мартабаси учун ҳал қилувчи аҳамиятга эга бўлиши аниқ.\nУлар нега танқид қилинмоқда?\nЭпидемия салбий таъсир кўрсатган Франция ҳам зарур чораларни ўз вақтида кўрмагани учун танқид қилинмоқда. Европада эпидемия тарқала бошлаган кунларда Францияда маҳаллий сайловларнинг биринчи даври ўтказилди. Ҳукумат биринчи босқичда Буюк Британиядан ўрнак олишни режа қилгани, шу ва шу каби бошқа сабабларга кўра, эпидемияга қарши курашда вақт қўлдан бой берилгани айтилмоқда.\nГерманиянинг юқумли касалликларга қарши курашда бошқа Европа мамлакатларига қараганда яхшироқ мавқега эгалиги унда етарлича синов тўпламлари мавжудлиги ва соғлиқни сақлаш тизими имкониятлари кучли экани билан изоҳланмоқда. Италиядан кейин эпидемиядан энг кўп азият чекаётган мамлакатлар – Испания ва эпидемиянинг ҳалокатли таъсирига дучор бўлган Эрон ҳам вирусга қарши курашда ўз вақтида кескин чоралар кўрмагани учун танқид қилинмоқда.\nШарқий Осиёда назорат қандай?\nЖанубий Корея, Сеул Фото: AP/ТАСС\nШарқий Осиё мамлакатлари – Жанубий Корея, Сингапур, Тайван каби давлатлар ҳозирча Covid-19 тарқалишини назорат остида ушлаб турибди. Бунинг энг муҳим сабабларидан бири ушбу минтақада аввалроқ SARS вируси тарқалиши ортидан кўрилган чора-тадбирлар ва ушбу мамлакатларнинг Хитойга яқинлиги, шу боис муаммони жиддий қабул қилиб, кескин чора кўрилганидир. Жанубий Кореяда тестлар сони кўпайтирилиши ҳам курашнинг муҳим омили сифатида баҳоланмоқда. Хитойнинг дунёни безовта қилган ички сиёсатдаги қаттиқ ва ишончсиз муносабати унга қиёсан Шарқий Осиёдаги баъзи бошқа давлатларнинг ҳам бу жараёндан нисбатан камроқ зарар билан чиқишига ишора қилмоқда.\nОлдинда нималар кутмоқда?\nБрюссель, Бельгия Фото: AP/TAСС\nCovid-19 авж олганидан кейин кўтарилган энг муҳим масалалар сифатида фавқулодда вазиятларга жавоб бериш қобилиятини кучайтириш учун давлат ҳокимиятини мустаҳкамлаш, рақамли дунёнинг ривожланиши ва виртуал муҳитдаги харидларнинг кенг миқёс касб этиши кўрилмоқда. Covid-19 фалокатининг иқтисодий оқибатлари, шунингдек, нефть қазиб олиш ва нархлар борасидаги тортишувлар ушбу соҳаларда Хитойга бир қатор афзалликларни тақдим этади.\nЖараённинг ҳали кун тартибига кўтарилмаган яна бир масаласи халқларнинг бошқарув жараёнида янада кўпроқ иштирок этишни хоҳлаши бўлиши мумкин. Зотан, Covid-19 тарқалишига қарши курашда ҳукуматларнинг чора кўриш ва қарорларни ўзгартиришида жамоатчилик фикри ва талаби муҳим аҳамиятга эга бўлган жуда кўплаб ҳолатларга гувоҳ бўлдик. Хитой эпидемияга қарши курашда коммунистик тузумнинг шахс устидан ўрнатган мутлақ ҳукмронлиги ва назорат қилишнинг афзалликларидан фойдаланди. Ўз навбатида, Британия (ҳеч бўлмаганда биринчи босқичда) «пода иммунитети» методи билан курашда одамларнинг шахсий жавобгарлиги ва назоратини олдинги планга чиқаришни истади. Куннинг охирида эса ҳар икки методнинг ҳам заҳмати юзага қалқиб чиқди.\nЭнди бу жараёнда Жанубий Корея, Сингапур, Тайван, Германия ва Туркия моделлари саҳнага чиқиши, бунда эса соғлиқни сақлаш инфратузилмасининг ривожланганлиги, ўтмишдаги эпидемиялардан тўпланган тажриба, инқирозни бошқариш бўйича тезкор ва самарали қарорларни қабул қилиш механизмлари ҳал қилувчи омил бўлиши мумкин.\nБаъзан инқирозлар янги шаклланишларга, янги қарашларга ва янги дунёвий ўзгартиришларга йўл очади. Энг муҳими, инқирозни енгиб ўтиш мумкинлигига бўлган ишончни йўқотмаслик ва инқироздан чиқиш йўлларини кўришдир. Бундай кутилмаган инқирозларнинг узил-кесил олдини олиш имконсиздир, аммо уларни бошқариш мумкин. Инқирозни бошқаришга қодир бўлганлар эса алалоқибат дунёдаги ўзгариш ва эврилишларга энг кўп ҳисса қўшганларга айланадилар.


ЖИНСИЙ ТАРБИЯ НЕЧА ЁШДАН БОШЛАНАДИ? | Суғдиёна биринчи аёллар электрон журнали\nТАРБИЯ ЙЎРГАКДАН БОШЛАНАДИ...\nЖинсий тарбия наздингизда ҳожатхонага бориб келишни ўргатиш, таҳорат қилиш билан кифояланиб қолса, хато қиласиз. Ўғил бола тарбиясини ёш даврларига бўлиб чиқсак, қуйидагича тақсимланиши мумкин. ....2 ёшгача: ўғил бола ўз жинсини англаши, «ўғил бола» эканлигини тушуниши лозим. Бунинг учун эса «сен ўғил боласан, мард бўл» каби сўзлар айни муддао. Ўғил болага ҳос ўйинлар, эртак китоблар, етакчилик қобилиятини шакллантирувчи қаҳрамонларни мисол келтириш лозим. Майли, ўғлингиз Бетмен, Ўргимчак одамга ҳавас қилсин, уришманг. Алпомиш, Жалолиддин Мангуберди каби тимсолларни билсаю унданда яхши. Муҳими унда ўз жинси ҳақида тасаввур бўлади. ....5 ёшдан сўнг: жисмоний кучини тўғри йўналтиринг. Ана шунда атрофидаги воқеа-ҳодисаларга тўғри муносабатда бўлади. Меҳнат қилишга ўргатинг. Бирор ҳунарга қизиқдими, шаштини қайтарманг. Билагидаги кучи тўғри йўналтирилса, ортиқча фикрларга чалғитмайди. ....10-11 ёш: ўғил болада шахс шакллана бошлайди. Ўзини янада мустақил ҳис этиши ва буни бошқаларга кўрсатишга интилиши табиий ҳол. Буни ота-оналар тўғри тушунишлари керак. Характерни шакллантиришнинг жинсий тарбияга қандай даҳли бор, деб ўйлаётган бўлсангиз керак. Жинсий тарбия айнан феъл-атвор тарбиясидан бошланади. Юқорида давр кўрсатмалари эса балоғат давридаги жинсий тарбия учун асос бўлади. ЭНДИ У «ҚЎРҚМАС БОТИР»!\nҚахрамонлар тимсоли, ботирликдан ўтиб ва ниҳоят балоғат даврига ҳам етибÂ келдик. Бу пайтда ўғил болада жинсий мойиллик аста-секин пайдо бўла бошлайди. Тушида эҳтимол қилиш ҳам содир бўлади. Бу табиий ҳол. Билган тақдирингизда ҳам ваҳима қилиб, тергаманг. Ўғил боладаги бундай жинсий ўзгаришларни отаси тушунтириши шарт. Соф муҳаббат, уни ҳис этганда нималар юз бериши, қай ҳолатда қиз бола билан муомала қилиш, нималарга йўл қўймаслик, оила қуриш кабилар асосий мавзулардир. Жинсий етилиш даврини бошидан ўтказаётган йигитлар учун романлар асқотади. Агар ўғлингиз истаса, тарбиявий аҳамиятга молик турли романларни таклиф этинг. Мутолаа қилиб кўрсин. Ўғил бола ўзидаги ўзгаришлар ҳақида яқинларидан тўғри маълумот олмас экан, албатта ташқаридан манба ахтаради.\nҲамма оилада ҳам эр-хотин тортишуви учраб туради. Аммо ўғил-қиз ўстираётган ота-оналар, ҳеч қачон болалар кўз ўнгида бир-бирини ҳақорат қилмаслиги керак. Эътибор берсангиз, ёш оилаларда эркакнинг қадрсизланиши, аёлнинг хўрланиши болаликдаги хотиралар сабаб юз беради. Ўғлингизга ўрнак бўлинг, эркаклар! Онасини уриб, ҳақоратлаб, зинодан тийилмасангиз, ҳақиқий эркаклик, аёллар билан яқинлик ҳақида қандай гапирасиз?! «Сиздек бўлмайман» демайдими дилида?!\nҚИЗ БОЛА УЧУН ОНАСИ МАСЪУЛ!\nКичиклигидан қиз бола ўғил боладан нимаси билан ажралиб туради, юриш-туриши, кийинишидан тортиб, муомаласигача тушунтириши керак. Она бу борада фарзандига ўзи ўрнак бўлишини унутмаслиги лозим. Балоғат даврига қадам қўяётган қизга ҳайз ҳақида батафсил маълумот бериш лозим. Ҳайз кўргандан сўнг юзага келадиган жинсий аъзолардаги ўзгаришлар, кўкраклар катталашиши ҳақида ҳам холис фикр юритиш керак. «ОДАМЛАР НИМА ДЕЙДИ?»\nҚиз болани болалар гинекологига олиб бориш кўпчилик оилалар учун эриш туюлади. «Эшитган одам нима дейди?! Қизининг айби бор экан демайдими?! Турмушга чиқаётганида кўринса бўлди-да». Хафа бўлманг-у, дунёқараши кенг бўлган одам, аввало, гап-сўзлар таъсирига тушиб қолмайди. Аҳир фарзанд соғлиғи ҳаммасидан устун-ку! Қиз бола 11-12 ёшга етгач, жинсий аъзоларини кўрикдан ўтказиш фойдадан ҳоли бўлмайди. «МИНИ ЮБКА КИЯР ҚИЗЛАР...»\nКичиклигида ҳеч нарса қилмайди деб, калта юбка, тор шим кийдирасиз қизингизга. Аммо балоғат даврига қадам қўйган қиз бола қоматини кўз-кўз қилиши эмас, сипороқ кийиниши лозим. Бу ҳам жинсий тарбиянинг муҳим бўлаги ҳисобланади. Ўсмир йигит сонининг ярмигача очиқ, кўкракларига ёпишиб турган либосларни кийган қизларни кўриб, шаҳвати қўзғаши мумкин. Чунки бу даврда ўғил болада жинсий мойиллик устунлик қилади. Аммо ҳисларини тушунмайди. ТАШҚИ ТАЪСИРЛАРДАН ҲИМОЯЛАШ КЕРАКМИ?\nБугун интернет, уяли телефон аппаратларидаги турли дастурларга болаларнинг кириб-чиқиши осон бўлиб қолган. Тўғри, эътиборли ота-оналар фарзандлари неча соат компьютерда шуғулланади, ким билан телефонда сўзлашади диққат қилади. Аммо беш қўл баробар эмас-да. Гарчи беҳаё суратлар қонунан таъқиқланган бўлса ҳам ёшлар онгини заҳарлайдиганлар топилади. Унутманг, беҳаё фильмлар ёки суратларга қизиқиб қолган бола, кейинчалик бу таъсирдан чиқиб кетолмаслиги мумкин. Бу эса оилавий ҳаётида асоратсиз ўтмайди. БУВАСИГА ЮКЛАМАНГ!\nГоҳида «ўғлимда эҳтилом бўлди. Аммо тушунтиришга уялаяпман. Бувисига айтаман, ўғил ўстирган тушунтиради» деган гапларни эшитамиз. Мутахассислар бу фикрни ёқлашмайди. Бувию бобоси тиббиёт соҳасидан бохабар бўлса, балки уддалаши мумкиндир. Аммо жинсий тарбия масаласида ота-онадан ўзгаси масъул бўлолмайди. Нозик масалаларни сиз эмас, қайнона-қайнотангиз ёки ота-онангиз тушунтирса, фарзандингиз билан орада масофа пайдо бўлиши мумкин. Мухтасар айтганда, жинсий тарбия аввало бола характерини тўғри шакллантиришдан бошланади. Бу ишни фақат сиз, яъни ўғил ва қизни тарбиялаётган ота-она бажаришингиз мумкин.\nДилдора Юсуфбекова тайёрлади.Twitter НравитсяSocButtons v1.5